Биз сайловларга тайёрмиз: МСК раиси Ўзбекистон халқига мурожаат қилди\n23:23 21.12.2019 (Янгиланган 20:40 22.12.2019)\nАбдусаломовнинг таъкидига кўра, Ўзбекистондаги ва хориждаги 10 минг 260та сайлов участкалари овоз бериш учун тайёрлаб қўйилган\nТОШКЕНТ, 21 дек - Sputnik. Ўзбекистон Марказий сайлов комиссияси раиси Мирзо Улуғбек Абдусаломов халқга мурожаат қилди.\nАбдусаломов эртага Олий Мажлис Қонунчилик палатаси ва маҳаллий кенгашларга сайловлар куни эканлигини эслатиб, сайлов мамлакатнинг демократик тараққиётини белгилашда, ижтмоий-иқтисодий ривожланишида, халқ фаровонлигини юксалтиришда ва давлатнинг халқаро нуфузини оширишда муҳим аҳамиятга эгалигини таъкидлади.\nМСК раҳбари сайловлар нега "Янги Ўзбекистон", "Янги сайловлар" шиори остида ўтаётганини тушунтирди.\nТаъкидланишича, сўнгги йилларда мамлакат ички ва ташқи сиёсатида амалга оширилаётган туб ислоҳотлар натижасида Ўзбекистон ўз тараққиётининг янги, демократик босқичига қадам қўйди. Иқтисодиёт ривожланиб, одамларнинг ҳуқуқий-сиёсий онги, фаоллиги юксалиб бормоқда. Давлат ва жамият ҳаётининг барча жабҳаларида очиқлик ва ошкоралик тобора мустаҳкамланмоқда.\nБу йилги сайловларга тайёргарлик ишлари бундан икки йил аввал бошланган эди. Сайлов қонунчилиги тубдан янгиланиб, миллий тажрибамиз ва халқаро стандартларга мос Сайлов кодекси қабул қилинди.\nКодексда сайлов жараёни иштирокчилари, яъни сайловчилар, сиёсий партиялар, сайлов комиссиялари, оммавий ахорот воситалари ҳамда кузатувчиларнинг ҳуқуқлари ва кафолатлари кенгайтирилди. Замонавий ахборот технологияларини жорий этиш орқали сайлов жараёнларини бошқариш тизими йўлга қўйилди.\nСайловга тайёргарлик кўриш ва уни ўтказишнинг барча босқичлари очиқлик, ошкоралик ва шаффофлик асосида ўтказилмоқда. Сайловларни ўнта нуфузли халқаро ташкилотлар, дунёнинг элликка яқин давлатларидан 825 нафар халқаро кузатувчилар ҳамда 1155 нафар маҳаллий ва хорижий мамлакатларнинг йирик оммавий ахборот воситаларининг вакиллари бевосита кузатиб бораётгани бунинг далилидир.\nБундан ташқари, сайловларда иштирок этаётган бешта сиёсий партия ва фуқароларнинг ўзини ўзи бошқариш органларидан 70 мингдан зиёд вакил сайловларни кузатиб бормоқда.\n"Сайлов ўзининг, фарзандларининг эртасини ўйлаган миллат, халқ ҳамда Ватанини севган ҳар бир инсон учун улкан имкониятдир. Сайловлар орқали мамлакатимиз парламенти, маҳаллий кенгашлар янгиланади. Сиз сайлаган вакиллик органлари томонидан давлат бошқаруви органлари тизими шакллантирилади", - деди Абдусаломов.\nЎзбекистон фуқароларининг сайловларда фаол иштирок этиши Ўзбекистон президенти раҳбарлигида амалга оширилаётган туб демократик ислоҳотлар самардорлиги, юрт тинчлиги ва ободлиги, эртанги кун фаровонлигига бевосита боғлиқдир, деб ҳисоблайди МСК раҳбари.\n"Қадрли сайловчилар! Мамлакатимиздаги ва хориждаги 10 минг 260та сайлов участкалари Сизнинг овоз беришингиз учун тайёрлаб қўйилди. Эртага ҳар биримиз Конституциявий ҳуқуқимиздан фойдаланиб, муносиб номзодларга овоз берсак, билимли, фидойи, замонавий фикрлайдиган, дунёқараши кенг депутатлар сайланади. Бу халқимиз ва Ватанимиз манфаатларига хизмат қиладиган адолатли қонунлар ва қарорлар қабул қилишни кафолатлайди. Мен Сиз, азизларни - барча юртдошларимизни сайловларда фаол иштирок этишга даъват этаман!", - деб таъкидланди телемурожаатда.


Голландиядаги “Трау” газетаси мухбири Хирт Куркамп: “Ўшдаги вайрон этилган уйларнинг 90 фоизи ўзбекларга қарашли” - Фарғона.Ру ахборот агентлиги\n23:12 msk, 22 Сентябрь 2020\n“Биз, бир гуруҳ журналистлар ўтган ҳафтада, референдумдан аввалроқ Ўшда бўлдик ва у ерда уч кун турдик, шаҳардаги вазиятни, вайронагарчиликларни ўз кўзимиз билан кўришни, у ерда яшаган ёки яшаётган одамлар билан гаплашмоқчи бўлдик.\nНавоий кўчасида, ўзбеклар маҳалласида ҳамма нарса вайрон бўлган экан. Биз ҳужатларимизни кўрсатиб у ердаги қирғиз ҳарбийлари турган блокпостдан осонлик билан ўтдик. Ўша куни Ўшга Ўзбекистондаги лагерлардан аёллар ва болалар қайтаётган экан. Улар ўз уйларини бу ҳолатда биринчи бор кўришлари эди. Манзара - ҳудди уруш ўтгандек. Бу Жанубий Осетиядаги, Цхинвал ёнидаги грузин қишлоқларини эслатарди. Манзара ўхшаш, холос, бироқ Ўшдаги фожеа кўлами жиддийроқ экан.\nҲамма уйлар ёниб кетган, деярли ҳеч нарса қолмаган.\nБиз дурадгор одамнинг уйига кирдик, унинг ертўласида асбоблари бутун қолибди, у яна ўз ҳунарини давом этиши мумкин. Бироқ у ўз қўллари билан қурган бор нарса йўқ қилинган.\nРеферендум арафасида, пайшанба жума кунлари Ўзбекистондан қайтаётган қочоқлар оқими тинмади. Улар чегарани яёв кесиб ўтдилар, у ердан уларни автобус ва машруткаларда Черемушка ва шаҳарнинг бошқа даҳаларига олиб бориб қўйишди. Мен бу аёлларнинг баъзилари билан гаплашдим. Қочоқлар орасида, гўёки чегарани ёпиб қўйишар экан, вақтида ўта олмаганлар уйларига қайта олмас эмиш деган миш-мишлар ўтган экан. Шунинг учун кўпчилик шароити йўқ бўлганига қарамай, уйга қайтишга қарор қилган экан.\nМен Навоий кўчасидаги уйига қайтган оилани бориб кўрдим. Уларнинг ҳеч вақоси қолмаган, ҳаммаси ёниб кетган бўлса-да, ҳовлисидаги гилос омон қолибди, бизни меҳмон қилдилар. Уйларининг томи йўқ, шу кунлар давомида очиқда ётишади. Овқатни ўчоқда тайёрлашаяпти, сув бор. Бироқ ўша кунлари сув заҳарланган деган миш-мишлар тарқалгани учун одамлар сув ичишга ҳам қўрқиб қолган эканлар.\nБиз, ташқаридан келган кузатувчилар учун ўзбек-қирғиз маҳаллаларини ажратиш қийин эди, бироқ биз кўрган вайрон бўлган маҳалла ва кўчалар ўзбекларга қарашли эди. Уй деворларига “кыргыз” KG ёки “сарт” деган ёзувлар кўзга ташланарди. Менимча, вайрон бўлган уйларнинг 90 фоизи ўзбекларга тегишли бўлган.\nБизнинг ҳайдовчимиз Ўшда туғилиб улғайган рус йигити бизга ўзбекларнинг касалхонасини кўрсатди. Касалхона ҳудудида масжид қурилган экан. Қайси кўчада жойлашгани эсимда йўқ. Бироқ касалхона ва масжид ёниб кул бўлган. Ёнида эса қирғизга тегишли ресторан турибди, бирор ерига шикаст етмаган.\nҚайга борсангиз шунга ўхшаш манзарага дуч келасиз. Фақат ўзбекларга тегишли нарсалар атайлаб ёқилган деган хулосага келиш мумкин.\nЎшда юрган кезимизда кўчада одамлар кўпая бошлаганди. Машиналар ҳам, савдо дўконлари ҳам кўпайган, кўчаларда кичик бозорчалар пайдо бўла бошлади.\nШаҳарда милисалар мен кутгандан кўра камроқ экан. Ўзбек маҳаллалари олдига қўйилган блокпостларда ҳарбийлар ҳужжат текшираяптилар. Шаҳарда вақти-вақти билан милиция машиналари ўтиб туради. Онда-сонда автомат кўтариб олган формасиз одамлар кўзга ташланиб қолади. Уларнинг ким эканлиги тушунарсиз.\nБиз қирғизларнинг Қирғизчек қишлоғига бордик, бу қишлоқ Ўшдан 10-12 километр нарида, Фурқат қишлоғининг орқасида экан. Бизга айтиб беришларича, Фурқат қишлоғида тўқнашувлар бўлганида ярадорларни шу қишлоққа олиб боришган экан. Адашмасам, у ерга икки юзга яқин ярадорларни олиб боришган ва 12 киши ҳалок бўлган. Врачлар бизга бўлиб ўтган воқеанинг ўзлари билан версиясини айтиб бердилар. Бўлиб ўтган воқеалар, ҳаммаси қандай қилиб бошлангани ва давом этгани ҳақида кўплаб турли версиялар борлигини тушуниб етиш лозим. Кўпинча бу фаразлар бири-бирини инкор этади. Мисол учун, Қирғизчекдагилар тўқнашувлар бир гуруҳ ўзбеклар қирғизларнинг қишлоғига ҳужум қилгандан бошланди деб айтдилар. Шундан кейин бошқа қишлоқлардан қирғизлар ёрдамга кела бошладилар. Бизга даҳшатли фотосуратларни кўрсатдилар, уларга қараш оғир эди: бир мурда бўғизланган ҳолда, бошқасида ундан бадтар... Врачлар биз билан хотиржам суҳбатлашганлари билан, улар бу воқеаларни оғир ҳиссиётлар билан бошидан кечирганлари сезилиб турарди. Уларнинг айтишича, ҳалок бўлганларнинг аксарияти қирғиз бўлган. Афтидан, улар кўрган нарсалари ҳақида гапирганлар.\nБизга айтишларича, бу қишлоқнинг 40 фоизини ўзбеклар ташкил этади, қолгани эса қирғизлар. Аммо бу маълумотнинг аниқлигини мен билмайман. У ерда ўзбеклар яшагани тўғри. Кўпчилик ўзбеклар қишлоқдан қочиб кетган, бироқ қолганлари ҳам бор. Биз улар билан суҳбатлашганимизда, улар қўшни қирғизлар билан яхши муносабатда эканликларини айтдилар, аммо ёлғиз қолиб гаплашганимизда, улар қирғизларнинг қуроли кўплиги боис улардан қўрқишларини айтдилар.\nАйтгандек, қирғизлар ҳам ҳудди шу гапни ўзбеклар тўғрисида айтаяптилар – уларнинг қуроли кўп деб.\nМенга шу қишлоқ раисининг машинасини кўрсатишди, унда ўқ излари бор экан. Айтишларича, ярадорларни олиб чиқаётганларида, ўзбеклар машинани ўққа тутган экан. Ўзбеклар эса уй деворларидаги ўқ изларини, ерда ётган гильзаларни кўрсатдилар.\nТашқи кузатувчилар сифатида биз бўлиб ўтган воқеалар хронологиясини тиклай олмаймиз, бизнинг олдимизда бундай мақсад ҳам бўлмаган. Бу чуқур тадқиқот қилишга лойиқ вазифа.\nЎшдаги ўзбеклар бирорта ҳам ҳокимият идоралари вакиллари бўлаётган воқеаларни кўргани келмагани борасида шикоят қилдилар. Бироқ қирғизчеклик қирғизлар ҳам ҳудди шу гапни айтдилар, уларнинг олдига ҳам бирорта расмий келмаган.\nИкки томон одамлари ҳам жуда қаттиқ руҳий изтиробда. Биз ўша ерда юрганимизда кечки пайтда қандайдир ўқ овозларини эшитдик. Бир куни эса бозорда, савдо энди тикланаётган бир пайтда отишма бошланиб кетди. Бозордаги бор одам ваҳимага тушиб кетди. Одамлар қўрқиб қолган – заррача провокация, кичкина тўқнашув катта балоларга олиб келиши мумкин.\nБиз Ўшда юргани чоғимизда махсус операциялар ўтказилаётганди. Мен ўзим бу зачисткаларда иштирок этганим йўқ, бироқ ҳуқуқ ҳимоячиларнинг айтишича, милиция ва ҳарбийлар одамларни қўлга олиб улардан товламачилик билан пул ундираяптилар. Ҳаммадан эмас, бироқ шундай ишлар бўлган. Айтишларича, одамларни қийноққа солаяптилар, патронларни ташлаб қўяяптилар. Балки, кимдандир қурол топишгандир, ҳозир кўпчликнинг қуроли бор. Аммо ташлаб қўйган ҳоллар ҳам бўлган. Одамлар ҳаммасидан ҳам ҳарбийлар келиб тинтув ўтказишидан қўрқиб қолдилар”.


ЎзА - Ўксик фарзандларнинг дардини ким эшитади?\n18.07.2018 23:57 Чоп этиш версияси\nЎксик фарзандларнинг дардини ким эшитади?\nМуайян сабаблар туфайли ажрашган оилада ҳам барибир ҳаёт давом этаверади. Ота-она ўз аравасини айро тортиши мумкин. Бироқ орада вояга етмаган, ҳали ҳақ-ҳуқуқини билмаган, катталарнинг муҳофазасига муҳтож фарзандлар бўлса-чи? Уларнинг ота ё она меҳридан мосуво, ярим кўнглини тўлдириш қийин, албатта. Бундай болалар вояга етиб, мустақил ҳаётга қадам қўйганича бўлган даврдаги қонуний ҳаққи – алиментдан ҳам бебаҳра қолса, уларнинг дардини ким эшитади? Ҳуқуқларини ким ҳимоя қилади?\nПарламент қуйи палатасидаги Ўзбекистон Халқ демократик партияси фракцияси томонидан Қонунчилик ва суд-ҳуқуқ масалалари қўмитаси ҳамда Оила ва аёллар масалалари бўйича комиссия билан ҳамкорликда ташкил этилган “Оила муҳитининг фарзанд тарбиясига таъсири: ажралишлар таҳлили ва болалар тақдири” мавзуидаги давра суҳбатида айни шу масала муҳокама қилинди.\nИштирокчилар мамлакатимизда оила институтини мустаҳкамлаш борасида олиб борилаётган ислоҳотларга соя солаётган мазкур масала хусусида сўз юритар экан, биринчи навбатда, ёш оилаларда арзимас муаммолар юзасидан келиб чиқадиган тушунмовчиликлар туфайли ажралишлар кўпаяётгани ташвишли эканини таъкидлади.\nМаълумотларга кўра, 2017 йилда жиноят ишлари бўйича судлар томонидан алимент бўйича қарздорларга нисбатан 3,7 минг иш кўрилган. Алимент тўламаётган 2,3 мингдан зиёд фуқарога нисбатан қидирув эълон қилинган. 180 минг қарздор фуқаронинг доимий даромад манбаига эга эмаслиги туфайли алимент тўлай олмаётгани аниқланган.\nДавра суҳбатида ажрашган оилалар вакилларининг иқтисодий аҳволи, фарзандлари учун алимент ундириш масалалари атрофлича муҳокама қилинди. Амалдаги қонунчиликда бу борада белгиланган нормаларнинг моҳияти, ҳуқуқни қўллаш амалиёти атрофлича таҳлил этилди.\nТадбирда фракция аъзолари “Суд ҳужжатлари ва бошқа органлар ҳужжатларини ижро этиш тўғрисида”ги қонунга ўзгартириш киритиш таклифини илгари сурди. Хусусан, алимент олиш ҳуқуқига эга бўлган вояга етмаганларни қўллаб-қувватлаш бўйича жамғарма ташкил этиш мақсадга мувофиқлиги таъкидланди. Бундан ташқари, мазкур жамғарма томонидан тўланган маблағлар қарздор томонидан мажбурий тартибда ундириб олиниши, бу йўналишда самарали механизмни юзага келтириш имкони мавжуд экани қайд этилди.\nҚатор хорижий давлатлар тажрибасидан келиб чиқиб, бу борада қарздорларни транспорт воситаларини бошқариш ҳуқуқидан вақтинча маҳрум қилиш амалиётини жорий этиш таклифи ҳам илгари сурилди.


Барча соҳаларда бўлгани каби қишлоқ хўжалиги экинларидан юқори ва кўзланган ҳосилни олишда оқар сувнинг ўрни беқиёс. Ҳозир юртимизда сув танқислиги кузатиляпти. Хўш, бу ҳолат узоқ давом этадими? Вазиятдан чиқиш чоралари борми? Умуман, бу борада қандай чора-тадбирлар амалга оширилмоқда?\n— Аслида илгарилари ҳам сув танқислиги кузатилган, — дейди Ўзбекистон Республикаси сув хўжалиги вазири Шавкат ҲАМРОЕВ. — Лекин омилкорлик туфайли қийин вазиятдан чиқиб кетилган. Чиндан ҳам, сўнгги йилларда сувга бўлган талаб ортяпти. Бунга аҳоли сонининг кўпайиши ҳамда экинлардан кўпроқ ҳосил олиш билан боғлиқ омиллар сабаб. Суғориш тармоқларини, насос станцияларини модернизация қилиш мақсадида давлат бюджетидан катта миқдорда маблағ ажратилмоқда. Қўшни давлатлар билан алоқанинг яхши йўлга қўйилгани туфайли ҳозирга келиб етарли миқдорда сув олиб турилибди. Суғорма деҳқончилик қилинадиган 4,3 миллион гектар майдонда ҳосил етиштириш, озиқ-овқат хавфсизлигини таъминлаш учун обиҳаёт жуда зарур. Шу боис сув танқислигини имкон қадар тақсимотда адолат тамойилларига амал қилиб, бартараф этишга ҳаракат қилинмоқда. Яқинда сув хўжалиги тизимини ислоҳ қилиш бўйича «Йўл харитаси» тасдиқланди.\n— Сув танқислигининг тез-тез кузатилаётганига сабаб нима деб ўйлайсиз?\n— XXI аср бошларига қадар кам сувли мавсум ҳар 6-8 йилда кузатилган бўлса, бу ҳозирда икки бараварга тезлашиб, ҳар 3-4 йилда такрорланмоқда. Қолаверса, сув танқислиги фақат бизнинг юртда эмас, балки бутун сайёрамизда кузатилаётган экологик муаммолардан биридир. Аслида бу иқлим ўзгариши, сувга бўлган талабнинг ошиши, унинг манбалари тобора камайиб кетаётгани билан боғлиқ. Мамлакатимизда бугун сув хўжалиги объектларини ишлатиш ҳамда уларни бошқаришда фаолият олиб бораётган 43 минг нафар ходим кунни тунга улаб иш олиб бормоқда.\n— Тизим учун зарур ускуна ва жиҳозлар ўзимизда ишлаб чиқариляптими?\n— Бундан беш-олти йил олдин жиҳозлар хориждан катта валюта эвазига келтириларди. Энди бунга барҳам берилган. Бугун сифати хорижникидан кам бўлмаган сув насоси, ҳовуз-тиндиргич, ўғитловчи мослама, қувур ҳамда шланглар, хуллас, керакли жиҳозларнинг барчаси ўзимизда ишлаб чиқарилмоқда. Ҳозирги шароит сувни тежайдиган технологияларни жадаллик билан жорий этишни тақозо этади. Биргина жорий йилнинг ўзида 15 минг гектарда томчилатиб, 12 минг гектарда эгатга плёнка тўшаб, 36 минг 350 гектарда кўчма эгилувчан қувурлар орқали суғориш йўлга қўйилмоқда. Натижада, экинлар етарли миқдорда сув билан таъминланиб, каттагина обиҳаёт тежаляпти. Илгари бир гектар суғориладиган майдонга деҳқончилик қилиш учун 18 минг куб метр сув сарфланган бўлса, бугун бу кўрсаткич 10,5 минг куб метрга етди.\n— Сув танқислиги сезилаётган жорий йилда пахтадан ташқари, яна қандай экинларни кўпроқ экиш кўзда тутилган?\n— Жорий йилда қарийб 100 минг гектар пахта майдонлари қисқартирилди. Бу ерлардан то шу кунга қадар фақат 15 центнерга етар-етмас ҳосил олиб келинган. Бундай кам ҳосил олинганда маҳсулот жуда қимматга тушади. Ўша 100 минг гектар ерга сабзавот, дуккакли, полиз, озуқа ва мойли экинлар экилди. Бугун уларнинг ривожи яхши. Шунингдек, ғалладан бўшайдиган 680 минг гектар майдонга ҳам озиқ-овқат экинлари экиш режалаштирилган. Масалан, бу йил шоли экиладиган майдонлар 162 минг гектардан 94 минг гектарга камайтирилди. Хоразмлик фермерларга Сирдарё вилоятидан 7,5 минг гектар, қорақалпоғистонлик фермерларга эса, Жиззах вилояти ҳудудидан 5,5 минг гектар сувли ер майдони ажратиб берилди. Мазкур минтақаларда сув муаммоси йўқ. Мош ва ловия сингари сувни кам талаб қиладиган ўсимликларни экиш чоралари кўриляпти. Сув танқислиги, асосан, Қашқадарё, Самарқанд, Бухоро, Навоий вилоятлари ҳамда Қорақалпоғистон Республикасида кузатиляпти.\n— Келгусида мамлакатимизда қандай сув омборлари қурилади?\n— Маълумки, сув омборларининг вазифаси катта. Улар қиш ойларида сувни бир жойга тўплаб, баҳор ва ёз ойларида экинларни меъёрида суғоришда жуда қўл келади. Бугун мамлакатимизда ана шу вазифани уддалаб келаётган сув омборлари ишлаб турибди. Яқин йилларда яна 20 та сел сувларини тўплаш ва деҳқончиликда фойдаланиш мақсадида сув омборлари бунёд этилади. Бундан иккита мақсад кўзда тутилган. Бундай сув омборлари сув танқислигини юмшатиш билан бирга, турли табиий офатларнинг олдини олади.\n— Истиқболли лойиҳаларни амалга ошириш учун соҳага чет эл инвестициялари ҳам жалб этиляптими?\n— Албатта. Кейинги ўн йил давомида тизимга умумий қиймати қарийб 1,5 миллиард АҚШ долларига тенг инвестиция маблағи йўналтирилди. Хоразм вилоятидаги «Тошсоқа тизимини реконструкция қилиш» Ислом тараққиёт банки, «Аму-Бухоро» машина каналини реконструкция қилиш Осиё тараққиёт банки маблағлари ҳисобидан амалга оширилмоқда. Бундан ташқари, Жаҳон банки иштирокида «Жанубий Қорақалпоғистонда сув ресурсларини бошқаришни яхшилаш» лойиҳаси ва Ислом тараққиёт банки иштирокида «Сурхондарё вилоятида сув ресурсларини бошқаришни яхшилаш (Хазарбоғ-Оққапчиғай каналлар тизимини реконструкция қилиш)» лойиҳасини амалга оширишга жадаллик билан киришилди.


19.12.19 14:26\tmsk\nГидролиз шаҳарчаси ўрнидаги қурилиш техникаси. «Фарғона» фотосурати, 2019 йил декабрь\nФарғонада бузиб ташланган Гидролиз шаҳарчаси ўрнида қурилиш ишлари бошланди. Бу ерда котлованлар қазилиб, техникалар олиб кирилган. Бузиб ташланган мавзе ўрнида айнан қандай қурилишлар бошлангани номаълум\n«Фарғона» Гидролиз шаҳарчаси билан боғлиқ вазиятни кузатаркан, бу ҳақда бир йилдан бери ёзади. Бундан олдин маҳаллий ҳокимият бузиб ташланган шаҳарча ўрнида Жанубий Корея инвесторлари ҳамкорлигида бизнес-марказ ва иккита кўпқаватли меҳмонхоналар ва тантаналар зали қурилишини ваъда қилганди. Кейинчалик корейслар қаёққадир ғойиб бўлганларидан сўнг, Фарғона вилояти ҳокимияти «майдоннинг корейс ишбилармонларига берилгани тўғрисидаги хабарлар туҳмат экани»ни таъкидлади.\nЖорий йилнинг 15 ноябрида вилоят ҳокимияти «мазкур ҳудудда кўпхонадонли уйлар қурилиши лойиҳаси ишлаб чиқарилаётгани, маҳаллий ва хориж сармоядорлари билан музокалар ўтказилаётгани, уларнинг таклифлари ўрганилаётгани»ни маълум қилди. Бироқ, «музокаралар» якунидан аҳоли хабардор қилинмади.\n«Уйларимиз ёнида нималар қуришаётганини билмаймиз, — дейди Навоий кўчасида истиқомат қилаётган одамлар. — Улар хандақлар қазиб, майдонда рельслар ўрнатишяпти. Демак, улкан кранлар ўрнатилади. Қурилиш майдони деворлар билан ўралиб, унга сайловолди ташвиқотлари илинган. Лекин қонунчиликка кўра, қурилиш жойида қурилаётган объектларнинг нархи, пудратчиси, буюртмачиси ва контакт маълумотларига доир паспорти бўлиши керак. У ҳалиям йўқ».\nҚурилиш майдони ўралган деворлардаги сайловолди ташвиқотлари. «Фарғона» фотосурати\nЎзимиздан шуни қўшамизки, Ўзбекистон Республикаси Шаҳар қурилиши кодексининг 10- моддасида «фуқаролар ўзларининг ҳаётий фалиятига мансуб атроф-муҳит ҳолати, бўлажак ўзгаришлар, аҳоли пунктларининг бош режалари, турар-жойларга мансуб объектларнинг қурилиши, реконструкция қилиниши, шаҳар қурилиши билан боғлиқ муҳандислик ва транспорт коммуникациясига доир ҳаққоний маълумотларни ўз вақтида олишга ҳақлидирлар. Шаҳар қурилиши фаолияти билан боғлиқ маълумотлар давлат органлари томонидан оммавий ахборот воситалари, шунингдек, жамоат муҳокамалари, экспозиция ва кўргазмалар уюштириш орқали фуқароларга етказилади» деб кўрсатилган.\nМаҳаллий нашрларнинг хабар беришича, 16 декабрда журналист ва блогерлар билан бўлган учрашувда Фарғона вилояти ҳокими Шуҳрат Ғаниев «журналистларни жуда ҳурмат қилиши», «ОАВ билан ҳамкорлик қилиш вақти келгани»ни гапирган. Лекин Гидролиз шаҳарчаси ўрнида нималар бунёд бўлиши, қайси компаниялар қурилиш ишларини бошлаб юборгани тўғрисида журналистларга ҳам, маҳаллий аҳолига ҳам маълумотлар берилмади.


Шуҳрат Мусаев Наманган вилояти ҳокими ўринбосари этиб тайинланди - xabar.uz\nШуҳрат Мусаев Наманган вилояти ҳокими ўринбосари...\n23.02.2021 22:54 0 2558\nФото: Наманган вилояти ҳокимияти\nВилоят ҳокимлиги мажлислар залида вилоят ҳокими Шавкат Абдураззақов бошчилигида фаоллар йиғилиши бўлиб ўтди. Йиғилишда ташкилий масала кўрилди.\nҲозирга қадар вилоят касаба уюшмалари ташкилотлари бирлашмаси раиси бўлиб ишлаб келган Шуҳрат Мусаев вилоят ҳокимининг ўринбосари — Маҳалла ва оилани қўллаб-қувватлаш бошқармаси бошлиғи этиб тайинланди. Бу ҳақда Наманган вилояти ҳокимияти расмий каналида хабар берилган.\nШуҳрат Мусаев 1973 йилда Наманган вилоятининг Чортоқ туманида туғилган. Маълумоти олий, 1996 йилда Андижон муҳандислик-иқтисодиёт институтини тамомлаган.\nМеҳнат фаолиятини 1996 йилда вилоят «Истиқболстат» бош бошқармаси мутахассислигидан бошлаган.\n2000—2017 йилларда вилоят «Иқтисодстат» бош бошқармаси бўлим бошлиғи, вилоят Иқтисодиёт бош бошқармасининг умумиқтисодиёт комплексини мувофиқлаштириш бўлими бошлиғи, вилоят ҳокимлиги референти, бош мутахассиси, котибият мудири, ахборот-таҳлил гуруҳи раҳбари вазифаларида фаолият юритган.\nУ 2017 йилдан шу кунга қадар вилоят касаба уюшмалари ташкилотлари бирлашмаси раиси лавозимида ишлаб келаётганди.\nШуҳрат Мусаев вилоят ҳокимининг 2021 йил 23 февралдаги қарори билан вилоят ҳокимининг ўринбосари — Маҳалла ва оилани қўллаб-қувватлаш бошқармаси бошлиғи этиб тайинланди.\nтайинлов ҳоким ўринбосари наманган вилояти Шуҳрат Мусаев\n«Тошкент сув таъминоти» МЧЖга янги директор тайинланди\nЖамият 04/03, 19:18\nЖамият 04/03, 16:58\nЖамият 03/03, 12:25


«Омикрон» штамининг инсон организмидаги асосий «нишони» аниқланди - Bugun.uz\n«Омикрон» штамининг инсон организмидаги асосий «нишони» аниқланди\n20:41 | 06-01-2022\nИнсоннинг иммун тизими коронавируснинг «омикрон» штамидан энг кўп зарар кўради. Бу ҳақда Россия тиббиёт фанлари доктори Сергей Токарев «Ura.ru»га хабар берди.\n«Омикрон» нормал ҳужайранинг интерферонларга (вируснинг кириб келишига жавобан организм ҳужайралари томонидан ажралиб чиқадиган бир қатор оқсиллар) сезгирлигини пасайтиради ва иммунокомпетент ҳужайраларни камроқ интерферон ишлаб чиқаришга мажбур қилади.\nЎз навбатида, Ломоносов номидаги Москва давлат университетининг молекуляр биологи ва етакчи тадқиқотчиси Максим Скулачев нафақат янги штамм, балки ковиднинг барча тури иммунитетга кучли таъсир кўрсатишини таъкидлаган.\n«Ҳар қандай вирус иммунитет тизимига таъсир қилади, у унга қарши курашади, иммунитет тизими вируснинг кўпайиб кетмаслиги учун иммунитет реакциясини тўхтатишга ҳаракат қилади. Шу тариқа ҳимоя ўйини юзага келади. Охир-оқибат нормал иммунитетга эга бўлган одамларнинг кўпчилиги бунда ютади. Антитаначалар ишлаб чиқарган ҳужайра иммунитети натижада вирусни йўқ қилади. Шунинг учун ‘омикрон’ иммунитетга биринчи бўлиб таъсир қилади», — дея хулоса қилган у.


Президент резиденцияси олдида пикет ўтказган онахон ижара уйидан ҳайдалди\n10 май 2021, Тошкент вақти: 10:25\nОила аъзолари билан 2007 йилда босқинчиликда айбланиб қамалган ва 2010 йилда амнистия туфайли озодликка чиқарилган 71 ёшли Раҳбархон Одилова Ўзбекистон президенти резиденцияси ҳамда Олий мажлис бинолари олдида пикет ўтказганидан сўнг ижарада ўтирган уйидан ҳам ҳайдалди.\n“Президент қамалганларни қабул қилмас экан”\nҚўқонлик Раҳбархон Одилованинг қизи Ироданинг айтишича, айни пайтда саратон касалига чалинган онасининг аҳволи оғирлашган. Ўтган ҳафтада Раҳбархон Одилованинг ўз ҳуқуқлари тикланиши учун президент Ислом Каримов қабулига кириш илтимосига рад жавоби олингани унинг саломатлиги ёмонлашишига асосий сабаб бўлган.\n-Президент девонига бордик. Ўтган ҳафта ҳам, ундан аввалги ҳафта ҳам бордик. Уларга топширган аризаларимизнинг ҳаммасини числома число таҳлаб, сақлаб қўйганмиз. Президент девонидаги мутахасислар бизни қабул қилиб, аризамизга “Президент қамоқда ўтирганларни қабул қилмайдилар”, деб жавоб беришди. Мана шу жавобни олганимиздан кейин онамнинг соғлиғи жуда ёмонлашди, ҳамма нарсага ишончларини йўқотдилар. Жуда қийналиб кетдик, айтиб бўлмайдиган даражада, - деди Ирода.\nРаҳбархон Одилованинг саломтлиги ёмонлашгани учун унинг ўзи билан суҳбатлашиш имкони бўлмади. 71 ёшли Раҳбархон Одилова ўтган йилнинг декабрида ва жорий йилнинг январь ойида Ўзбекистон президенти резиденцияси ҳамда Олий мажлис бинолари олдида ўзи ва оила аъзоларининг ҳуқуқлари тикланишини талаб қилиб пикетлар ўтказган эди.\n“Ижарада турган уйимиздан ҳам ҳайдалиб, кўчада қолдик”\nМана шу пикетлардан сўнг Раҳбархон Одилова ва унинг оила аъзолари Қўқонда ижарада турган уйидан ҳам ҳайдалган.\n-Ички ишлар ходилари келиб ҳайдашди. Паспорт текширган бўлишди ва “уч куннинг ичида рўйхатга туришинглар шарт деб айтишди”. “Рўйхатга турадиган еримиз йўқ, қаерга рўйхатга турамиз” десак , “Ёлғон гапираяпсизлар”, дейди. Шундан бери уникида уч кун яшаймиз, яна бир уй топиб икки кун турамиз, яна бошқа жойга кўчишга мажбур бўламиз. Чунки сайлов арафасида милиция ходимлари уйма-уй юриб паспорт текшираяпти. Уй топиш ҳам осон бўлмаяпти, - деди Ирода.\n“Қизимни қамоқхонада зўрлаганлар жазоланмай қолмоқда”\nРаҳбархон Одиловага унинг Қўқон гўшт комбинатида инжинер бўлиб ишлаган қизи Ирода комбинатнинг ўша даврдаги раҳбарларининг ишлаб чиқариш корхонасини талон-тарож қилишига қарши чиққани ортидан оила аъзоларига нисбатан тазйиқлар бошланганини иддао қилиб, ўзининг ва фарзандларининг ҳуқуқлари қайта тикланиши учун курашиб келаётган эди.\nРаҳбархон Одилова ўтган йилнинг декабрида Озодлик радиосига берган суҳбатида кичик қизи Муҳайё эса тергов давомида зўрлангани ва қийноқларга дучор этилганини айтган.\n-Қизим Одилова Муҳайёни 27 кун управлениянинг подвалида сақлашди. Урушаяпти, сочларини кесиб ташлашаябди... Саккиз ой мобайнида мен қизимни фақат судда кўрдим. Суд уни 7 йилга ҳукм қилганидан кейин, уни Тошкентга жўнатишаяпти. Тошкентдаги қамоқхонада эса қизимнинг бўйидан уч ойлик боласи тушаяпти. Қизимни қамашганида ҳеч қандай ҳомиласи йўқ эди. Кейин билсам, Қўқонда бунинг олдига начальник управления бўлган одам кириб, қизим билан тўла алоқа қилаверган. Мен бу ишни эшитганимдан кейин қизим Иродахон билан адолат излаб хатлар ёза бошладик, -деди Раҳбархон Одилова.\nРаҳбархон Одилова ўшандан бери ўтган тўққиз йил мобайнида ҳақ-ҳуқуқлари учун курашиб келаётганини, бироқ шу кунгача бу урунишларидан натижа бўлмаганини афсус билан айтган эди.\nОзодлик радиоси 2011 йилнинг 21 ноябрида ва 24 ноябрда Муҳайё Одилованинг қамоқда зўрланиши билан боғлиқ мақолаларни эълон қилган эди. Мазкур мақолаларда Ўзбекистон ички ишлар вазири ўринбосари, Жазони ижро этиш бош бошқармаси бошлиғи полковник Абдукарим Шодиев Олий мажлисда бўлиб ўтган йиғинда қўқонлик Муҳайё Одилова 2006 йилда тергов пайтида милиция зобити томонидан зўрлангани тўғрисидаги маълумотни тасдиқлагани айтилгани ва бир неча кундан сўнг Ўзбекистон ИИВ Муҳайё Одилова зўрлангани расман тан олингани ҳақидаги маълумотларга раддия бергани хабар қилинган.\nРаҳбархон Одилованинг айтишича, оила аъзолари қамоқда ўтирган пайтда ҳуқуқ-тартибот тузилмалари ходимларининг қариндошлари жабрланувчилар сифатида уларнинг мол-мулкларини ўзлаштириб олган.


Tаътил даврида таълим-тарбия жараёни тўхтаб қолмайди\n16 Мар 2020 214\nКоронавирус сабаб барча таълим ташкилотларида вақтинча таътил эълон қилинганидан хабарингиз бор. Шу давр мобайнида ўқувчиларнинг билим олишлари ҳамда бўш вақтини мазмунли ўтказишлари учун Ўзбекистон Миллий телерадиокомпанияси таркибидаги бир нечта телеканал билан ҳамкорликда ўқув дастурларида режалаштирилган дарс машғулотларини телевизион эфирга узатиш учун видеодарслар тасвирга олиниши ҳамда эфир вақтлари ажратилиши кўзда тутилмоқда.\n— Мазкур видеодарс машғулотларини тайёрлаш ва уни тасвирга олиш бўйича соҳа ходимларидан иборат ташкилий-ижодий гуруҳ тузилди, — деди Халқ таълими вазири матбуот котиби Анвар Умаров. — Видеодарслар тайёр бўлганидан кейин “Маҳалла”, “Оилавий”, “Маданият ва маърифат”, “Ўзбекистон тарихи” ҳамда “Болажон” телеканаллари орқали намойиш этилади. Бундан ташқари, ўқувчилар Халқ таълими вазирлигининг ижтимоий тармоқларидаги саҳифалари (@uzedu) ва расмий веб-сайти (www.uzedu.uz), электрон ахборот порталлари (online maktab.uz) орқали ҳам онлайн дарсларни кузатиб боришлари мумкин. Шуни айтиб ўтиш керакки, Моbiuz ва Ucell компаниялари фойдаланувчиларида интернет тармоқларидаги видеодарслардан текин фойдаланиш имконияти яратилди. Қолган мобил компаниялар билан ҳам бу борада музокаралар олиб борилмоқда.\nОлий ва ўрта махсус таълим вазирлиги матбуот хизматининг хабар беришича, барча олий таълим муассасалари, академик лицей ва касб-ҳунар коллежларида 2020 йил 16 мартдан эътиборан ўқиш тўхтатилиб, ўқувчи-талабалар икки ҳафта муддатга таътилга чиқарилди. Бошқа вилоятлардан келиб, пойтахтда таҳсил олаётган ўқувчи-талабалар автобус, поезд ва самолётларда доимий яшаш жойларига қайтиши учун бир нечта университетлар қошида имтиёзли чипталар сотилиши йўлга қўйилди.\nТаътил эълон қилиниб, барча ўқувчи ва талабалар уйига қайтарилгани билан таълим ва тарбия жараёни онлайн тарзда давом этади. Ўқитувчиларга ўз ўқувчилари билан масофавий таълимни йўлга қўйиш ва интернет орқали вазифалар бериб туриш тавсия қилинмоқда. Қолаверса, ўқувчи-талабалар ўзбек сигментидаги таълимга ихтисослашган платформалар ҳамда мобил иловалар орқали ҳам ўз билимларини ошириб боришлари мумкин.\n9 Мар 2020 3460\n10 Мар 2020 3353\n16 Мар 2020 2895\n10 Мар 2020 2793\n10 Мар 2020 2756\n10 Мар 2020 2626\n28 Мар 2020 2578\n18 Мар 2020 2271\n24 Мар 2020 2130\n10 Мар 2020 2066\n18 Мар 2020 1933\n15 Мар 2020 1765\n12 Мар 2020 1758\n15 Мар 2020 1756\n15 Мар 2020 1744\n10 Мар 2020 1735\n9 Мар 2020 1723\n25 Мар 2020 1579\n9 Мар 2020 1564\n21 Мар 2020 1360


Анвар Намозов. Виждон сўроғи (ҳикоя) — www.ziyouz.uz\nБош саҳифа Ўзбек насри онлайн антологиясиАнвар Намозов (1970)Анвар Намозов. Виждон сўроғи (ҳикоя)\n— Зулфия холанинг эшиги олдига чақалоқ ташлаб кетишибди, — Мансур нонуштага ўтирар-ўтирмас онаси уни шу хабар билан кутиб олди.\n— Нима? — Мансур ҳайрон бўлди. Кейин эса кечаси билан алаҳсираб чиққани бежиз эмасдек туюлиб кетди. Безовта қилгани мана шу чақалоқнинг овози экан-да! Лекин у… гапирди, шекилли? «Дада, дада», деб қўлларини чўзди.\n— Ўғли тирноққа зорлигини билган-да, — изоҳ берди онаси. — Бўлмаса, шуларнинг остонасига ташлаб кетадими? Қизиқ, кимнинг боласи экан?\n«Менинг болам. Бошқаники эмас…» Мансур бу гапни тилига чиқармади, албатта.\nНазира боплади лекин. Ахир, қишлоқда болага зорлар фақат мана шу дарвоза эгалари эмас. Ана, Туроб, кейин нариги кўчадаги Ворис аканинг ўғлиям бор. Хотини билан ажрашаман, деб турибди. Собит ака-чи, саккиз йилча бўлди, фарзанд кўришмайди. Эр-хотин бир-бирини яхши кўргани учун ҳам сабр қилиб юришибди. Назира эса келиб-келиб Зулфия холанинг дарвозаси тагига ташлаб кетибди болани. Булар боқиб олишига ақли етади, муҳими, Мансурнинг тез-тез кўзи тушиб, виждони бот-бот сўроққа тутишини англаб етган…\n— Ойи, нима қилишаркан энди булар?\n— Ким, Зулфия холами? Боқиб олади. Нима қилсин, келини — ўзининг жияни. Марҳума опасининг яккаю-ягонаси! Ажрашиб кетишларини истамайди-да!\n— Тўғри-ю, аммо… айтдингиз-ку, кимнинг боласи экан, деб. Орқа-олдини суриштирмай, индамай асраб олишаверадими?\nСанобар опа чуқур уф тортди:\n— Билмасам, болам, ўзлари ҳал қилишади-да! Чақалоқда нима гуноҳ? Аҳмоқ онаси ташлаб кетган-да!\n— Авваллари сира бунақа воқеа бўлмасди, — деди Мансур беихтиёр, ўз айбини ошкор қилаётгандек.\n— Ҳа, нимасини айтасан! Кимдир тирноққа зор, кимдир туғиб ташлаб кетади. Ишқилиб шу қишлоқнинг қизи қилган.\nМансур ўйчан алфозда деди:\n— Етимхонага беришсин. Нима қилишади асраб? Эртага бир даҳмазаси чиқиб қолиши мумкин-ку!\n— Билмасам… Менга қара, сен ҳеч кимга айтма тағин. Ҳали ҳеч ким билмайди. Зулфия хола бечора ичига сиғдиролмай, секин келиб менга шипшиди. Болани етимхонадан олдик, дейишсаям ажаб эмас.\n— Э, қишлоқда гап турармиди, ойи, — Мансур дастурхонга фотиҳа ўқиб, ўрнидан турди.\nУнинг ўй-хаёли чақалоқда эди. Негадир кўргиси келди. Кимга ўхшаркан? Ҳозир унча билинмаса керак, каттариб Мансурга ўхшаса-я! Нима бўлади ўшанда? Кеча ярим тунда Назира йўргакка ўраб келганида бир қарамади. Наҳотки, юраги жиз этмади. Қўрқди, биров кўриб қолишидан қўрқди. Тезда изига қайтди.\n«Нега ундай қилдинг, Назира? Ўйлаб-ўйлаб топганинг шу бўлдими? «Сиз номардлик қилсангиз ҳам мен номардлик қилмайман», дегандинг-ку! Сўзингда турмабсан-да!»\nҚулоқлари тагида Назиранинг жавоб сўзлари жаранглагандек бўлди:\n«Ахир кўз ўнгингизда ўсса, яхши-ку! Нима қилганда ҳам болангиз…»\nНазира қанча ялинди-ёлворди-я! Биргина никоҳ ўқитиб қўйиш қийин эдими? Нега шундай? Нима учун кутилмаганда ишларинг чаппа-тескари кетиб, режаларинг чиппакка чиқади?\nИшқилиб Назира йўргакда хат-пат қолдирмаганмикан? Одатда, боласини ташлаб кетадиганлар шунақа қилишади-ку! Кейин йиллар ўтиб, болам, болагинам, деб қайтиб келишади. Назира ҳам қайтиб келармикан? Йўқ, у қайтмайди. Болани Мансурга ишонади. Ўзи… ўзи қандай яшайди? Кимга эрга тегади? Ким уйланади энди унга? Балки қишлоқдан бош олиб кетгандир? Йўғ-ей, касалманд отасини ташлаб-а!..\nМансур бир ҳафтача ўз ёғига қоврилиб юрди. Бу орада на болани кўра олди, на Назирани! У журъатсиз, янада қўрқоқ одамга айланган эди. Онасидан янги-янги гап эшитаверди. Эмишки, чақалоқни қўлига олган заҳоти Юлдуз келиннинг кўкрагига сут келганмиш! Қувониб кетибди. Эри унча рўйхушлик бермаган экан, йиғлаб-сиқтабди. «Бир умрга чўрингиз бўлай, шу болани асраб олайлик, дебди. Одамларнинг гапидан қочиш учун узоқ-узоқларга кетсак ҳам розиман», дебди.\nЯна бир ҳафтадан сўнг Мансур даҳшатли хабарни эшитди. Сойдан Назиранинг ўлиги чиқибди. У карахт бўлиб қолди. Ҳаял ўтмай, Назиранинг отаси Умарқул ака ҳам ҳаётдан кўз юмди.\nМансур оғир ўй-хаёллар гирдобида қолди. Ҳаётнинг шундай зарбалари, виждонининг шу қадар оғир сўроқлари бор деб ўйламаганди ҳали! Ахир, икки инсоннинг ўлимига сабабчи бўлиши етти ухлаб тушига кирмаган. Бу қандай разолат? Ҳар ким айби, гуноҳига яраша жазосини олади деганими бу?..\nКундузи ота-боланинг қабрига бориш фикридан қайтиб, яна журъат қилолмади. Кечаси отланди. Ярим йўлда изига қайтди. Қўрқди. Худди Назира гўрдан чиқиб, уни тупроқ қаърига олиб кириб кетадигандек туюлиб кетди. Йўқ-йўқ, Назира ундай қилмайди. У боласини Мансурга ишониб кетган…\n— Юр, чақалоқни кўрасан, — деди бир куни Санобар опа. — Чилласи чиқди, энди ҳеч нима қилмайди. Бирам чиройли қизалоқки, бурунчасини чимчилагинг келади.\nМансур нима деярини билмай қолди:\n— Йўғ-ей, ойи, ноқулай…\n— Сен, бола, чақалоқни кўриб, уйланишга қарор қиласанми, дегандим-да! Юраверасанми шундай?\n— Сиз, Назирага нима бўлган, шуни… билмадингизми?\nСанобар опа чуқур уҳ тортди:\n— Э, ҳар хил гаплар юрибди. Яхши қиз эди, ўлди-кетди. Отасини айтмайсанми! Кўтаролмади. Мана энди дарвозаси қулф уларнинг. Уйини чанг-ғубор босиб ётгандир.\nМансур яна сиқилди: «Нега бундай қилдинг, Назира? Ахир, отам билади, қон йиғласаям кечирди, деган эдинг-ку! Ёки бола туғилгач, кейин эс-ҳушингдан айрилдингми? Туғиб, уйларингда бемалол яшайверсанг ҳам бўларди-ку! Сизлар билан кимниям иши бор эди? Одамлар бир-икки гапириши мумкиндир, бир умрга вайсаб юришмайди-ку!»\n— Назирани Жўра фермернинг ўғли ўлдирган, деганлар ҳам бор.\n«Ботир, Ботир!.. Йўлимизга тўғаноқ бўлдинг! Ҳаммасига сен сабабчисан! Нега мени қўрқитдинг? «Агар шу қизга яна бир марта яқинлашсанг, сени асфаласофилинга жўнатаман!»\nНаҳотки шугина гап булар тақдирини ҳал қилган бўлса? Мансур нима учун қўрқди? Умуман, қўрқдими ё баҳона қилдими?\n«Мансур, тоғ-тоғ ваъдалар бериб, ташлаб кетмоқчимисиз?»\n«Мени кечиринг, Назира».\n«Бу кечириладиган иш эмас. Илтимос, унақа қилманг. Мен шарманда бўламан. Ҳеч кими йўқ, отаси ногирон, деб ташлаб кетмоқчимисиз? Отамнинг кўзига қандай қарайман?»\n«Менга қаранг, Назира, агар… шу иш бўлмаганида бунча жон койитмасдингиз. Ўзингизни тийиб юринг эди».\n«Нима?.. Мен… сизнинг қасамларингизга ишониб…»\nСанобар опа танбеҳ берди:\n— Бас, бировлар учун ҳадеб куяверма… Даданг юборган пулга мол олиб қўямиз. Акс ҳолда опаларинг эшитса, яна тортиб олишади. Тўйнинг тадоригини ҳозирдан кўраверишимиз керак. Россиядан келса, кўнглимизни сиёҳ қилиб ўтиради…\nМансур қизалоқни кўрди. Назирани кўргандек бўлди. Юраги чим этиб кетди. Худди атайин қилгандек исмини Вазира деб қўйишибди. Қизчани Юлдуз янгага берар-бермас, дарвозадан чиқиб кетди. Далага югурди. Ўша ерда ўксиб-ўксиб йиғлади. Назирасидан кечирим сўради… Назира кечиргандек туюлди…\nДаладан қайтишда уларнинг дарвозасига ўғринча қаради. Шу уйда бахт порлашиям мумкин эди, деб ўйлади. Ундай бўлмади. Мансур қўрқоқлик қилди, бошқа ҳеч нарса эмас. Мана, Ботир ҳам уйланяпти.\nНазира қурмағур чиройли эди-да! Вазираси ундан ҳам барно бўлиб вояга етса керак. Мансур бекор уни кўрди. Энди оёқлари ўша уйга тортаверади.\n— Ҳой, тўхта, — деган овоз эшитилди.\nМансур тўхтаб, орқасига ўгирилди. Ботир ҳаллослаб етиб келди:\n— Менга қара, Назирани мен ўлдирганим йўқ, — деди ён-атрофга қараб олиб. — Уни яхши кўрганим рост, аммо бундай иш менинг қўлимдан келмайди. Сен…\n— Нима, сен?\n— Сен ҳам ўлдирмагансан, биламан. Бекор ораларингга тўғаноқ бўлган эканман, кечир. Сени яхши кўришини айтганди-я!\n— Энди бу гапларнинг мавриди эмас, Ботир. Ақлинг кеч кирибди.\nБотирнинг жаҳли чиқди:\n— Сенинг ақлинг бутунми? Агар ташлаб кетмаганингда у ўзини сувга отмасди, тушуняпсанми?.. Битта менинг виждоним қийналиши керакми?\nМансур индамай йўлида давом этди. Виждон… Хато қилиб бўлганингдан кейин у бош кўтаради. Нега доим шунақа? У доим кеч уйғониб, сўроққа тутади. Бундай виждоннинг нима кераги бор?\nНазира, сен ўлмаслигинг керак эди. Ўлиб, бошқаларни ўлгандан баттар қилдинг…\nОрадан уч кун ўтиб, онаси Вазирани ҳовлига кўтариб келди. Ўғлининг савол акс этган нигоҳига яқинда эр-хотин бошқа жойга кўчиб кетишаётганини, бу қизчага ўрганиб қолганини, энди қийналишини айтиб, дийдиё қилди. Йиллар ўтиб, қайтишса қайтишар, қайтишмаса, Зулфия холанинг ўзлари бориб-келиб турар эмиш.\n«Балки яхши бўлар», деб ўйлади Мансур.\nЎша кеча қизалоқ тушига кирди: «Дад-да», деди қўлчаларини чўзиб».\nСакраб уйғонди. Йўқ, бундай яшаб бўлмайди. Гуноҳни қилишга қилиб, қачонгача томошабин бўлиб туриш мумкин? Назира аёл боши билан мардлик қилганида Мансур эркак бўлиб, ҳаммасини сир тутиб юрибди.\nЎзида қандайдир ботиний мардлик сезди. Қабристонга йўл олди. Қўрққани сайин қўлларини мушт қилиб, ўзини енгишга ҳаракат қилаверди. Назирани кўмиш пайтида келганди, шу боис ой ёруғида қабрини қийналмай топди. Чўккалаб ўтирди. Келгунича ўпкаси тўлиб кетганди, энди эса бир томчиям кўзёши чиқмади…\n— Кетяпсизларми? — деди у Носир акага.\n— Ҳа, ука, кетяпмиз, — жавоб берди қўшниси. — Сендан илтимос, укаларимдан хабар олиб тур. Кейин… бу сирдан фақат сизлар воқифсизлар, ҳеч кимга айтманглар.\n— Носир ака, кетманглар, — Мансурнинг овози илтимосдан кўра буйруқ оҳангида янгради. — Вазира… Вазира — менинг қизим.\nНосир ака ҳанг-манг бўлиб қолган бўлса-да, тезда ўзини йиғиб олди. Аёлларга билдиргиси келмади.\n— Сен ташлаб кетган экансан-да! Қилғилиқни қилиб…\n— Мен эмас, онаси.\n— Ким ўша онаси?\n— Жаҳл қилманг. Бу сир бўла қолсин… Носир ака, қизимни менга беринглар…\nКетишди. «Бекор қилдим айтиб», ўйлади Мансур. Кейин, «тўғри қилдим», деди. Бирок энди қандай яшашни билмасди.\nҲаммасини вақт ҳал қилади, дейдилар. Мунча имиллаб ўтмаса!\nОнасига ҳам бор гапни айтмоқчи бўлди, хавотирга тушди: онасининг астма касали бор. Аммо… Вазирани олиб кетишди. Жигарининг бир бўлагини! Ростдан ҳам энди қандай яшайди, қандай ухлайди? Яшашдан, ухлашдан қўрқади.\nЯрим кечаси кўзи илинган эди, Назира тушига кирди.\n«Яхши бўлди, олиб кетишгани, — деди у. — Қизим энди ишончли қўлларда».\n«Мен-чи?» деди Мансур.\n«Сиз?.. Сизга ишониб, мен нима бўлдим?»\n«Мен ҳам кетишим керак эди…»\n«Сизни мен олиб кетаман…»\n«Яна қўрқяпсизми? Бўлинг. Уйғонинг…»\nМансур бу буйруққа итоат қилиб, уйғонди. Кейин қабристонга йўл олди. Юраги тўхташни буюрар, виждони яна олдинга қадам ташлашни амр қиларди.\nУ қабристонга етганида эса кафанга ўраниб олган Назирага кўзи тушди…\n← Аввалги Аввалги Қозоғистон БМТ Хавфсизлик Кенгашининг муваққат аъзоси бўлди\nКейинги → Кейинги: Шоиқ (1833-1916)


Бектемир Мелиқўзиевнинг навбатдаги рақиби ва жанг санаси маълум бўлди » Muzlik.uz - O‘zbekiston yangiliklari\nҲаваскор боксда олимпия ўйинлари ва жаҳон чемпионати совриндори Бектемир Мелиқўзиев профессионал рингда тўртинчи жангини 13 декабрь куни АҚШда ўтказади. У ўша куни америкалик Ваугин Александерга қарши баҳс олиб боради. Бу ҳақда Бектемир www.olamsport.com сайти мухбирига хабар қилди . Маълумот учун, Александер шу кунгача проф боксда 18 та жанг ўтказишга улгурган. Уларнинг 15 тасида ғалаба қозониб (9 та нокаут), 3 та жангда имкониятни бой берган. Бектемир эса профессионал боксда 3 та жангда иштирок этган ва уларнинг ҳар учаласини нокаут эвазига ўз фойдасига ҳал қилган. Сўнгги жангида у 2 ноябрь куни Клей Коллардни мағлуб этганди. Эслатиб ўтамиз, бир неча кун олдин Бектемир Оскар де ла Хойянинг «Golden Boy» промоутерлик компанияси билан шартнома имзолаганди.\nБектемир Мелиқўзиев профессионал боксдаги дебютини нокаут билан бошлади\nБектемир Мелиқўзиевнинг илк профессионал жанги Америкада ўтказилади\nШаҳрам Ғиёсов 24 ноябрь куни навбатдаги жангини ўтказади\nБаҳодир Жалолов америкалик боксчига қарши рингга кўтарилади


Самарқанд шаҳрида “Ватанпарвар боғи” қурилиши режалаштирилмоқда - zarnews.uz\nСамарқанд вилояти ҳокими Эркинжон Турдимов таклифи асосида Самарқанд давлат архитектура-қурилиш институтининг архитектура факультети профессор ўқитувчилари ва талабалари Самарқанд шаҳри Спитаменшоҳ кўчасида жойлашган ҳудудида «Ватанпарвар боғи»нинг лойиҳа-таклифини тайёрлашди.\n2019 йилнинг 24 апрель куни мазкур боғнинг бир неча лойиҳа-таклиф тақдимоти бўлиб ўтди, деб хабар бермоқда Самарқанд давлат архитектура-қурилиш институти.\nЛойиҳа-таклифларидан асосий мақсад – боғга ташриф буюрадиган ёш авлод вакилларида ватанпарварлик туйғусини шакллантиришга қаратилган.\nВилоят ҳокими барча таклиф лойиҳалар билан танишганидан сўнг, асосий лойиҳа-таклифига баъзи ўзгартиришлар киритиш бўйича кўрсатмалар берди.\nЛойиҳа учун ажратилган майдон 5424 кв. метрни ташкил қилиб, ҳудудда қуйидагиларни амалга ошириш режалаштирилган:\n1.Ҳарбий техникалар кўргазмаси ҳудуди;\n2.Қизиқарли ҳарбий ўйин ва машқлар ҳудуди;\n3.Кўнгилочар аттракционлар ҳудуди;\n4.Ҳарбий тарихий музей ва қаҳрамонлар аллеяси;\n5.Умумий овқатланиш ва сувда дам олиш ҳудуди.\nЛойиҳада Самарқанд шаҳри халқи учун янгилик ҳисобланган осма канат йўли, велодром ва электрон ўқотар мажмуаларини барпо этилиши кўзда тутилган бўлиб, ҳарбий тарихий музей замонавий ахборот коммуникациялари асосида ташкил қилинади. Аксарият экспонатлар электрон шаклда намойиш этишга мўлжалланади.\nБундан ташқари, «Қаҳрамонлар аллеяси, тарихий саркарда ва халқ қаҳрамонлари» ҳайкаллари билан безатилади. Боғ ҳудудидаги мавжуд кўл асосида сув устида дам олиш мажмуаси ташкил қилинади. Турли тантанавий маросимларни ўтказиш учун кўп функцияли майдон ва мобил амфитеатр лойиҳаланиши режалаштирилди.\nТеглар: истироҳат боғи қурилиш архитектура ва қурилиш


Бисмиллоҳни махфий ўқиш ҳақидаги боб\nBy IxlosOrg on 11/09/2017 ҲАДИС Ҳадис ва аҳком\nعَنْ أَنَسِ بْنِ مَالِكٍ – رضي الله عنه -: ((أَنَّ النَّبِيَّ – صلى الله عليه وسلم – وَأَبَا بَكْرٍ وَعُمَرَ رضي الله عنهما: كَانُوا يَسْتَفْتِحُونَ الصَّلاةَ بِ «الْحَمْدُ لِلَّهِ رَبِّ الْعَالَمِينَ» )) .\nوَفِي رِوَايَةٍ: ((صَلَّيْتُ مَعَ أَبِي بَكْرٍ وَعُمَرَ وَعُثْمَانَ فَلَمْ أَسْمَعْ أَحَدًا مِنْهُمْ يَقْرَأُ بِسْمِ اللهِ الرَّحْمَنِ الرَّحِيمِ))\nوَلِمُسْلِمٍ: ((صَلَّيْتُ خَلْفَ النَّبِيِّ – صلى الله عليه وسلم – وَأَبِي بَكْرٍ وَعُمَرَ وَعُثْمَانَ فَكَانُوا يَسْتَفْتِحُونَ بِ «الْحَمْدُ لِلَّهِ رَبِّ الْعَالَمِينَ» لا يَذْكُرُونَ بِسْمِ اللَّهِ الرَّحْمَنِ الرَّحِيمِ فِي أَوَّلِ قِرَاءَةٍ وَلا فِي آخِرِهَا)) .\nАнас ибн Молик розияллоҳу анҳудан ривоят қилинади: “Набий соллаллоҳу алайҳи ва саллам, Абу Бакр ва Умар розияллоҳу анҳумо намозни “Алҳамдулиллаҳи Роббил ааламийн” билан бошлар эдилар” [Бухорий: 743].\nМуслим ривоятида шундай дейилади: “Мен Абу Бакр, Умар ва Усмон билан бирга намоз ўқиганман. Улардан биронтаси “Бисмиллаҳир-роҳманир-роҳийм”ни (жаҳрий) ўқиганини эшитмаганман” [Муслим: 399].\nМуслим келтирган бир ривоятда шундай дейилади: “Мен Набий соллаллоҳу алайҳи ва саллам, Абу Бакр, Умар ва Усмон розияллоҳу анҳумнинг ортида намоз ўқиганман. Улар намозни “Алҳамдулиллаҳи Роббил ааламийн” билан бошлар, қироатнинг бошида ҳам, охирида ҳам “Бисмиллаҳир-роҳманир-роҳиймни” ўқимас эдилар” [Муслим: 399].\nАнас ибн Молик розияллоҳу анҳу айтишича, у Набий соллаллоҳу алайҳи ва саллам ва у зотнинг хулафои рошидинлари билан узоқ муддат бирга яшаши ва уларнинг ортида намоз ўқиши мобайнида улардан биронтаси “Бисмиллаҳир-роҳманир-роҳийм”ни на қироатнинг бошида, на охирида ўқиганларини эшитмаган, бакли улар намозни “Алҳамдулиллаҳи Роббил ааламийн” билан бошлашар эди.\nИмом Абу Ҳанифа, Шофеий ва Аҳмад намоз бошида “Бисмиллаҳир-роҳманир-роҳийм”ни айтиш муҳстаҳаб, деган фикрни билдиришган. Имом Моликнинг фикрича, намоз бошида “Бисмиллаҳир-роҳманир-роҳийм” айтилмайди.\nИмом Молик ўз фикрини қўллаб-қувватлаш учун Анас розияллоҳу анҳудан нақл қилинган қуйидаги ривоятни келтирган: “Улар (Яъни Пайғамбаримиз ва хулафои рошидин) қироатнинг бошида ҳам, охирида ҳам “Бисмиллаҳир-роҳманир-роҳим”ни айтишмас эди”. Имом Моликнинг фикрига кўра, бисмиллоҳ мустақил бир оят ҳисобланмайди.\nУч имом – Абу Ҳанифа, Шофеий ва Аҳмад қироат бошида бисмиллоҳни айтилишига кўплаб далиллар келтиришган. Жумладан, кунларнинг бирида Абу Ҳурайра розияллоҳу анҳу тобеинларга намоз ўқиб беради. Қироатни “Бисмиллаҳир-роҳманир-роҳийм”дан бошлаб, то “Валоззоллийн”гача ўқийди. Намозни тугатгач шундай дейди: “Орангизда Расулуллоҳ соллаллоҳу алайҳи ва салламнинг намозига ўхшашроқ ўқийдиганингиз мен бўламан”.\nШунингдек, қироат бошида бисмиллоҳни жаҳрий айтиш керакми ё махфийми, бу борада ҳам уламолар турли фикрлар билдиришган.\nИмом Шофеийнинг фикрича, бисмиллоҳ жаҳрий айтилса, Абу Ҳанифа ва Аҳмад махфий айтилади, деган фикрни билдиришган.\nИмом Шофеий роҳимаҳуллоҳ ўз фикрини қўллаб-қувватлаш учун бир қанча ҳадислар келтирган. Қуйида улардан айримларини зикр қиламиз:\nАнас розияллоҳу анҳудан Набий соллаллоҳу алайҳи ва салламнинг қироати ҳақида сўралганда шундай жавоб беради: “Набий соллаллоҳу алайҳи ва саллам чўзиб қироат қилар эдилар”. Сўнг Анас розияллоҳу анҳу “Бисмиллаҳир-роҳманир-роҳийм”даги “Бисмиллаҳ”, “Ар-раҳмон” ва “Ар-Роҳийм” сўзларини чўзиб ўқийди”.\nУмму Салама розияллоҳу анҳодан ҳам Пайғамбаримиз қироати ҳақида сўралганда шундай жавоб беради: “У зот оятларни бўлиб-бўлиб ўқир эдилар. “Бисмиллаҳир-роҳманир-роҳийм”, “Алҳамдулиллаҳи Роббил ааламийн”, “Ар-роҳманир-роҳийм”, “Маалики явмиддин” оятларини бўлиб-бўлиб ўқир эдилар”.\nМазкур икки ҳадис ва шу маънода келган бошқа ҳадислар имом Шофеийнинг фикри тўғри эканига далолат қилмайди. Негаки, ушбу ҳадисларда умумий тарзда Пайғамбаримизнинг қироат қилиш тартиби баён қилинмоқда. Уларнинг биронтасида у зот соллаллоҳу алайҳи ва саллам намозда бисмиллоҳни жаҳрий айтганлари зикр қилинмаган.\nШайхулислом Ибн Таймия роҳимаҳуллоҳ айтади: “Дорақутнийдан нақл қилинишича, у шундай дейди: “Пайғамбаримиз намозда бисмиллоҳни жаҳрий айтганлари ҳақида бирон саҳиҳ ҳадис келмаган”.\nИмом Абу Ҳанифа ва Аҳмад ўз фикрларига шарҳланаётган Анас розияллоҳу анҳунинг ҳадисини ва шу мазмунда келган бошқа ҳадисларни далил қилиб келтиришган.\nИбн Дақиқ Ийд роҳимаҳуллоҳ айтади: “Мазкур ҳадисдан (яъни шарҳланаётган Анаснинг ҳадисидан) аниқ билиб оламизки, намозда бисмиллоҳ жаҳрий айтилмайди. Зеро, Анас розияллоҳу анҳу ўн йил Пайғамбаримиз соллаллоҳу алайҳи ва саллам билан, йигирма беш йил у зотдан кейинги уч халифа билан бирга яшаб, барча намозларни уларнинг ортида ўқиган. Анас розияллоҳу анҳудан нақл қилинган айрим ривоятларда “Улар намозда бисмиллоҳни ўқишмас эди” дейилган. Ушбу ривоятни “Улар бисмиллоҳни жаҳрий айтмас эдилар”, деб изоҳлаш мумкин. Шу тариқа барча далиллар ўртаси мувофиқлашиб, уларнинг барчасига амал қилиш имкони туғилади”.\n1 – Истифтоҳ дуоси ва тааввуздан кейин, Фотиҳа сурасидан олдин “Бисмиллаҳир-роҳманир-роҳийм” ўқилади.\n2 – Бисмиллоҳ, гарчи жаҳрий намозда бўлса ҳам махфий ўқилади.\n3 – Бисмиллоҳ Фотиҳа сурасидан бир оят эмас.\n Бухорий: 758 ва Муслим: 392\n Абу Довуд: 4001 ва Аҳмад: 26043\n Яъни “Аъуузу биллаҳи минаш-шайтонир-рожийм” дейиш.\nAvvalgi maqolaСавол-жавоб: “Намозда ўқиладиган оятларнинг маъносини билиш шартми?” (Шайх Содиқ Самарқандий)\nKeyingi maqola Савол-жавоб: “Майитни лаҳадга қўйган одам қандай амаллар қилиши суннатга мувофиқ” (Шайх Содиқ Самарқандий)


Ёшлик илҳомлари... » Саҳифа 9\nМачта учидаги одам\n— Қулоқ сол! Ҳе-ей! Ҳой, эшитяпсанми? Ҳой! Жинни! Қулоқ сол, Шукур! Туш пастга! Мачта учидаги каллаварам, эшитяпсанми? У ерда нима қиляпсан? Жинни бўлиб қолдингми, нима бало, нега у ёққа чиқиб олдинг? Аҳмоқларнинг аҳмоғи! Расво! Ҳайвон! Палид! Туш, деяпман! Отангнинг арвоҳини чирқиллатишга мажбур қилма, лаънати чулчут!\nКалтабақай қўлларини худди қанотдай лапанглатганча капитан Мемед палубада у ёқдан-бу ёққа пилдираб югурар, команда аъзолари эса журъатсиз қотганча орқароқда қимирламай тўпланиб туришарди.\nҚапитан Мемед фокмачта атрофида пириллаб айланиб, депсиниб турар, бошини юқори кўтарганида эса четдан қараган одамга бўйни елкасига қўшилиб кетганга ўхшарди.\nОдамлар мачтанинг учига қарашди: ҳақиқатанам мачтанинг қир учидаги шарпа одамми ёки уларга шундай туюляптими?\nadmin дан 14:17, 24 апрель 2018\nШифохона қуюқ дарахтзор орасида жойлашгани учун туни билан чигирткаларнинг чириллашидан қулоқлар қоматга келади. Саҳарга яқин уларнинг овозини қушларнинг чуғурлаши босиб кетади. Йўлаклари нурга чўмилиб ётган шифохона эса митти паррандаларнинг бу шовқин-суронига бутунлай бепарво, мудраб тонгни кутади. Аслида шифохонада кундузлари ҳам жуда сокин кечади. Бу ерда асосан мартабали ва нишондор кишилар ётиб даволанишади ва улар кўпинча касал бўлганликлари учун эмас, касал бўлмаслик учун ҳар ярим йилда ўн-ўн беш кун ётиб, турли текширувлардан ўтишади, дам олишади. Уларнинг ўзлари ҳам, изидан келувчилар ҳам касалхона тартибларини жуда ҳурмат қилишади, унда-мунда йўлакка чиқиб қолишса ҳам, юмшоққина шиппакларда оёққиналарининг учида оҳистагина юриб, бир-бирлари билан пичирлашиб гаплашишади.\nadmin дан 17:40, 22 апрель 2018\nТонг саҳардан бошлаб осмонда булутлар югургилаб қолди. Этни жунжиктирувчи совуқ шамол эсар, унинг таъсирида сарғайган нимжон япроқлар бандидан узилар, ҳавода чарх ура-ура ерга тушарди. Дарахтлар таги қалин баргихазон билан қопланган эди. Бир гала қарға қағиллаганча номаълум тарафга учиб кетди. Қишлоқ уйлари узоқдан бир-бирига ёпиштирилган гугурт қутиларига ўхшаб кўринар, уларнинг кўримсиз эшик ва деразалари муваққат яшаш учун наридан-бери қурилган масканни эслатарди.Худодод чаққон ва дадил қадам ташлаб борар, вужудига тоза куч қуйилаётганини ҳис қилмоқда эди. У водий бўйлаб йироқ-йироқларга чўзилиб кетган, ёмғирдан нам йўлдан борарди. Совуқ шамол унинг баданини эркалаб сийпаётгандек ҳис қиларди. Назарида дарахтлар рақс тушар, қарғалар шодлик муждасини олиб келар, хуллас, бутун табиат унинг шоду хуррамлигига шерик эди. У гўё йўқотиб қўйишдан қўрққандек, қўлтиғидаги қалами тугунни маҳкам қисиб олган эди.\nadmin дан 14:48, 19 апрель 2018\nЎтин ташишга чиқсам,\nЎтлаб юрар сигиринг.\nКулиб турибман мен ҳам,\nАхир, менда кўз қиринг.\nЎтин ташиш баҳона,\nБаҳона сигир боқиш.\nadmin дан 20:04, 17 апрель 2018\n“Қандайсан қароғим?” дейсан, “Яхшиман она!” дейман. “Овозинг бироз бошқача эшитиляптими…” деб сўрайсан, “Телефондан бўлса керак!” дейман. Ишонасан. Сўнг келинингни, набираларингни сўрайсан. “Ҳаммаси яхши, ҳаммасининг ишлари жойида…” дейман , сен яна ишонасан.Сен менга ҳар доим ишонасан она. Тўғри гапирсам ҳам, ёлғон гапирсам ҳам ишондинг. Ёлғон сўзлаётганимни билсанг ҳам бирор марта юзимга солмадинг. Сен уни ёлғонлигини била туриб, керак бўлганлиги учун гапиряпти деб ўйладинг, ёлғонга эмас менга ишондинг она. Ва ҳар сафар мени кечирдинг. Мана яна ишоняпсан. Мени яна бир марта кечиришинг керак. Чунки келинларинг, набираларинг, ҳеч қайсиси яхши эмас она, ҳеч қайсисининг иши жойида эмас она, ҳаммаси менинг олдимда, атрофимда…\nadmin дан 22:08, 14 апрель 2018\nБолакай ва офтоб\nОзиб-тўзиган, жулдиргина кийинган сағир болакай муҳташам бир уйнинг деворига суяниб ўтирган кўйи ўтиб-қайтаётган йўловчиларга кир-чир қўлларини чўзиб, тиланаётганди. Бу митти бояқишгинанинг ёнидан ўтиб кетаётган одамларнинг бирортаси қиё боқмас, унинг зорланиб садақа сўраётганига ҳеч ким парво ҳам қилмасди.\nБолакай уззукун лоқайд, кўнгли қаттиқ одамлардан тиланавериб, чарчади. Ниҳоят қош қорайди. Офтоб чўкиб, совуқ тушди. Болакай жон-жонидан ўтиб кетган совуққа чидаёлмай, осмонга тикилган кўйи лаблари қимирлади:\n— О, офтобжон, куни билан нурингни сочиб, танимга иссиқлик бағишлардинг, энди қаерга ғойиб бўлдинг?\nadmin дан 16:44, 11 апрель 2018\nКузнинг машъум айбномалари\nМаҳалла-кўйда уни билмаган одам йўқ эди. Айниқса, болалар яхши кўришар, ҳар куни мактабга кетаётиб ундан қовурилган каштан олиш учун муюлишда албатта тўхташарди.\nadmin дан 11:29, 9 апрель 2018\nТимур Лашёнов чизгилари\nТимур Лашёнов - 1989 йил Қашқадарё вилояти Шахрисабз туманида туғилган. 2013 йил Камолиддин Бехзод номидаги миллий рассомчилик ва дизайн институтининг магистратура босқичини тугатган. Бир қанча кўргазма ва танловлар ғолиби. Тасвирий санъатнинг ранг-тасвир йўналишида ижод қилади.\n≡ Тасаввур чизгилари\nadmin дан 11:07, 25 февраль 2018\nБир бағрингга бос мени, Ватан.\nМенга куйлаш xос экан, Ватан?!\nТоғларингнинг ўтлик виқори,\nҚанча чиқсам, шунча юқори\nҲаяжонлар чулғар дилимни.\nadmin дан 11:40, 19 февраль 2018\nАлвидо, эй Гулсари\nЭски аравани кекса бир киши ҳайдаб борарди. Саман йўрға – Гулсари ҳам жуда қари эди...\nЯсси тоғликка тинкани қуритадиган узоқ йўл билан чиқиларди. Яйдоқ Кулранг тепаликларда қишда доим совуқ шамол ер ялаб изғиб юрар, ёзда эса тандирдай қизиб кетар эди.\nБу тепаликлар Танабой учун жон азоби эди. У аравани секин ҳайдашни истамасди. Секин юрса юраги тарс ёрилиб кетай дерди. Ёшлик кезлари туман марказига тез-тез қатнаб туришга тўғри келар, уйга қайтишида у ҳар гал отнинг бошини қўйиб юбориб, тоққа чоптириб чиқиб кетар, уни қамчи билан аёвсиз саваларди. Агарда ҳамроҳлари билан бир аравада кетаётган бўлса, бунинг устига яна аравага ҳўкизлар қўшилган бўлса борми, ерга сакраб тушиб, индамай кийимларини олардида, яёв кетарди. Худди ҳужумга бораётгандай жон-жаҳди билан, қаҳр ғазаб билан юрар ва ясси тоғлик устига кўтарилгандагина тўхтар эди. У ерда кўксини тўлдириб-тўлдириб нафас олиб, пастда ўрмалаб келаётган оғир, катта аравани кутиб турарди. Тез юрганидан юраги гупиллаб урар ва кўкрагида санчиқ турар эди. Ҳар қалай ҳўкизларнинг қадамига қараб, имиллаб келгандан кўра яхши-ку!\nadmin дан 10:51, 19 февраль 2018\nКўрсатиш / Барчасини яшириш


ҲОМИЛАДОРЛИКДАГИ УЙҚУСИЗЛИКНИНГ ЧОРАСИ БОРМИ? | Суғдиёна биринчи аёллар электрон журнали\nҲОМИЛАДОРЛИКДАГИ УЙҚУСИЗЛИКНИНГ ЧОРАСИ БОРМИ?\n1. Қорин тўқлигида уxлашга ётманг. Ошқозоннинг фаол ишлаши ва қориннинг дам бўлиши уxлашга xалақит қилади. Агар жиғилдон қайнаши безовта қилса, уxлашдан 2 соат олдин овқатланинг.\n2. Уйқуга кетишдан аввал кўп суюқлик ичманг. Дам олишдан 1 соат олдин, 1 стакан илиқ сут ёки қатиқ ичсангиз, кифоя. Биринчидан, кечаси уйқуни бузиб камроқ ҳожатхонага югурасиз, иккинчидан, шишларнинг олдини оласиз.\n3. Уxлашдан аввал хушбўй ҳидли гель билан душ қабул қилинг. Сўнг бачадон тонусга келишининг олдини олиш учун бачадон устига крем суртинг. Турмуш ўртоғингиздан оёқ, бўйин ва бел соҳасини енгилгина уқалаб қўйишни илтимос қилинг.\n4.Агар сизни нохуш хаёллар безовта қилаётган бўлса, яқин инсонингиз билан суҳбатлашинг. Ётоғингиз қулайми? Балки тўшакни юмшоқроғи ёки қаттиқроғига алмаштириш вақти келгандир? 5. Агар кечаси яxши уxлай олмаган бўлсангиз, кундузи уxлашга ётиб олманг, ундан кўра сайр қилинг, шунда тунда, албатта, уйқу келади.Twitter НравитсяSocButtons v1.5


Давлат устунлари жумада – nurullohuz.com\nЗинадан мачит саҳнига чиқарканмиз, излама ускуналар орасидан ўтказилдик. Шу ерда онаси чидамади: аёлларни текшириб ўтказаётган ёш-ёш полис жувонлардан ўзбекча-туркча оҳангни аралаштириб: "Ким ўлди?" деб сўради.\n1. “Бир куни мен пешин намозини адо этиш учун мачитга бордим. Аммо султон ҳали йўқ эди. Унинг маҳрамларидан бири жойнамоз келтириб, меҳроб яқинидаги одатда султон намоз ўқийдиган жойга ёзди ва (имом) Ҳисомуддин Ёғийга: “Султонимиз таҳорат олиб бўлгунларича намозни бошламай тураркансиз, шундай деб юбордилар”, деди. Имом ўрнидан туриб: “Намоз Оллоҳ учунми ё Тармаширин учунми?” деди ва муаззинга намозни бошлашни буюрди. Султон мачитга кириб келганида икки ракат намоз ўқиб бўлинган эди. У намозини одамлар оёқ кийимларини ечиб қўядиган жойда, мачит остонасида, қолдирган ракатларини ҳам қўшиб ўқиб олди. Сўнг ўрнидан турди ва имомга яқин келди, қўл олиб сўрашмоқчи бўлиб жилмайди. Мен имомнинг ёнгинасида турган эдим. Султон менга: “Юртингга борганингда ажамларнинг битта жулдурвоқи имоми турк султонига қандай муомала қилишини айтиб бергин”, деди"*.\n* Кўчирма "Бу кунлар" китобимдан олинди. (Ибн Баттута. “Саёҳатнома”, 372-бет. “Шарқ” НМАК Бош таҳририяти. Тошкент 2012 йил.)


ИСЛОҲОТЛАР АМАЛДА НАТИЖА БЕРАЯПТИ - Ўзбекистон овози газетаси\nЎзбекистон Конституцияси қабул қилинганининг 27 йиллигига бағишланган тантанали маросимда Президентимиз Шавкат Мирзиёевнинг маърузасини телевизорда кўрдим, газетада ўқидим. Жамоатчиликка қарата айтилган ҳар бир гапнинг мағзини чақишга ҳаракат қилдим. Айниқса, “Қонун устуворлиги – бу давлат ҳокимияти ва бошқаруви органлари чиқараётган ҳужжатлар, мансабдор шахсларнинг хатти-ҳаракатлари фақат ва фақат Конституция ҳамда қонунларга мувофиқ бўлиши шарт, деганидир. Шу боисдан ҳам барча бўғиндаги кадрлар, у хоҳ вазир, ҳоким ёки оддий фуқаро бўлсин, Конституция ва қонунларни пухта билиши, уларнинг ижросини тўғри ташкил этиши ҳамда биринчи навбатда бу қоидаларга бутун жамият аъзолари қатъий амал қилиши шарт бўлган муҳит яратишимиз зарур”, деган сўзлар юрагимдан чуқур жой олди.\nКонституциямизда шахс, унинг ҳуқуқ ва эркинликлари барча нарсадан устунлиги эътироф этилган, Бу аждодларимизнинг эркин ҳаёт, фаровон жамият ва адолатли давлат барпо этишдек энг эзгу тилаклари ва улуғ орзулари рўёбидир.\nШўро тузуми даврида фуқароларнинг асосий ҳуқуқлари, эркинликлари ва бурчларига эътибор давлат манфаатларидан кейинги ўринга қўйилган. Мустақиллик йилларида қабул қилинган Конституциямизнинг 13-моддасига кўра, Ўзбекистон Республикасида демократия умуминсоний принципларга асосланиши, уларга кўра инсон, унинг ҳаёти, эркинлиги, шаъни, қадр-қиммати ва бошқа дахлсиз ҳуқуқлари олий қадрият ҳисобланади. Лекин йиллар давомида оддий халқнинг дарди ичида йиғилиб қолди, уни тинглайдиган раҳбарнинг ўзи йўқ эди. Мана энди, Ўзбекистон Республикаси Президентининг Виртуал қабулхонаси, жойларда Халқ қабулхоналари, Бош вазирнинг Тадбиркорлар мурожаатларини кўриб чиқиш қабулхоналари ташкил этилди, уй-жой, тиббий хизмат, меҳнат қилиш, миграция, таълим, аграр соҳа, тадбиркорлик ва бошқа-бошқа муаммолар ҳал бўла бошлади.\nБу мени, атрофимдаги ҳамфикрларимни янада қувонтиради, айниқса, ёшларимизнинг эртанги кунга ишончини янада орттиради. Чунки одамлар ислоҳотлар самарасини келажакда эмас, балки бугун ўз ҳаётида ҳис этиши зарур.\nСайловлар жараёнида улкан ислоҳотлар бораётгани партиялардан қўйилаётган номзодлар билан учрашувларда ҳам сезилиб турибди. Халқ “Янги Ўзбекистон: янги сайловлар” форматидаги вакиллик органларига бўлажак сайловдан Ўзбекистон профессионал парламент шаклланса, депутатлар мажлисларда аввалгидай қўл кўтариб, аввалдан тайёрланган ҳужжатларни тасдиқлашини эмас, балки бу ҳужжатларнинг халқ фаровонлигига қанчалик дахлдорлигини билишни истаяпти.\nКонституциямизда ҳар бир шахснинг ўз фикр ва мулоҳазаларини эркин ва мустақил тарзда ифода этиши учун имконият яратилиб, сўз ва эътиқод эркинлиги кафолатланган. Унинг ҳар бир моддаси биз учун дастурил¬амалга, ҳаётимиз қоидасига айланиши зарур. Бунинг учун уни мактабларда, олий ўқув юртларида, маҳалла ва меҳнат жамоаларида доимий тарзда ёшларга ўргатиб боришимиз лозим, деб ҳисоблайман.\nШу ўринда Халқ таълими тизимида олиб борилаётган ислоҳотлар тўғрисида бир оғиз тўхталиб ўтмасам бўлмайди. Президентимиз бу борадаги барча ислоҳотлар биринчи навбатда жамиятимиздаги ўқитувчининг мавқеини оширишга қаратилиши лозим, деган талабни қўйди. Ўтган йиллар давомида ўқитувчиларни мажбурий меҳнат ва турли тадбирларда иштирок этишга мажбурлаш амалиётидан воз кечилди. Улар мажбурий обуна, турли хил ташкилотларга аъзолик бадалини тўлаш, чипта сотиб олиш, ойлигининг бир қисмини ноқонуний ҳашар орқали қайсидир ташкилотга ўтказиб бериш каби кўплаб керак-нокерак даҳмазалардан қутилди.\nИлгари халқ таълими тизими ходимларининг ўртача ойлик маошлари республикадаги ўртача ойликдан анчагина пасайиб кетган эди. Эндиликда алоҳида қарор билан педагогларнинг ойликлари оширилди. Ушбу жараённи тизимли равишда олиб бориш учун 2030 йилгача халқ таълими тизимини ривожлантириш концепциясида ҳам ўқитувчиларнинг ойликлари босқичма-босқич ошириб бориш режалаштирилган. Биз албатта бундай ислоҳотлардан хурсандмиз.\nСамарқанд шаҳридаги 37-ихтисослашган\nдавлат умумтаълим мактаби ўқитувчиси.


Озод Шарафиддинов. Сизни соғиндим, Зулфия опа - www.ziyouz.uz\nБош саҳифа Илм ва фанАдабиётОзод Шарафиддинов. Сизни соғиндим, Зулфия опа\nУмр ўтиб бормоқда. Умр ўтган сари одам босиб ўтган йўлларини, бошдан кечирган йилларини тез-тез эслаб турар экан. Инсон босиб ўтган йиллар ва йўллар – нимадир улар? Масофами, вақтми ё бошқа нарсами? Менимча, улар умринг давомида сенга рўпара келган, ҳаётингда из қолдирган одамлар – дўстлар, қариндошлар, устозлар, сафдошлар. Афсуски, улардан анча-мунчалари аллақачон шоир Шайхзода таъбири билан айтганда, «ҳечистон» мамлакатига рихлат қилишган, лекин уларнинг руҳи поклари тирик, бот-бот ҳузуримга келиб туришади, гурунглашамиз, дардлашамиз, маслаҳатлар қурамиз. Вақт ўтган сари уларнинг ўрни билинади, кўпларининг сиймоси янада тиниқлашади, юзлари, кўзларидаги нур ўткирлашади. Бундай эслашлар, бундай хотиротлар ҳамиша кишига руҳ беради, бардам қилади, мамнуният бағишлайди. Ҳаёт йўлларимда шундай улуғ зотларга рўпара келган эканман, улар билан ҳамсуҳбат, ҳамфикр, ҳамдард бўлган эканман, демак, умрим унчалик ҳам беҳуда ўтмапти.\nБугун тонгда Зулфия опани эсладим. Нақадар олижаноб, нақадар нуроний аёл эдилар. Ўйлаб қарасам, Зулфия опа ўзининг шеърлари билан, иболи ва ҳаёли феъл-атвори билан, покиза эътиқодлари-ю, зукко фикрлари билан менинг ҳаётимда катта ўрин олган, маънавий дунёмнинг катта бир қисмини ташкил қилган инсон бўлган экан. У киши шундай улуғсифат аёл эдиларки, ҳар гал рўпара келганимда дарров ҳушёр тортар, кийим-кечакларимни тўғрилар, қадалмай қолган тугмаларимни қадар, сочларимни (ҳа, ҳа, сочларимни – бир замонлар бу тақир бош устида қопқора қалам сочлар ҳам бўлар эди) текислаб олардим – хуллас, у кишининг кўзига ҳар жиҳатдан ораста бўлиб кўринишга тиришардим. Мен Зулфиянинг номини уруш йилларидаёқ эшитган, унинг «Ҳижрон» деган шеърий тўпламини, «Уни Фарҳод дер эдилар» деган достонини ёд олиб, кўп жойларда ўқиб юрардим. Яқинроқдан танишиш кейинроқ насиб қилди.\n1962 йилда Қозоғистонда ўзбек адабиёти декадаси бўлди. Декадага мен ҳам бордим. Самолётда Зулфия опа билан ёнма-ён ўтириб қолдик. Ҳар хил мавзуларда гурунглашиб, йўлнинг танобини тортиб бордик. Гап орасида Зулфия опа ярим ҳазил, ярим чин маъносида бирдан сўраб қолдилар:\n–Озоджон, нега сиз менинг шеърларим тўғрисида ҳеч нарса ёзмайсиз? Ёки ёқмайдими?\nМен дудуқланиб нималардир деб жавоб бердим, лекин ўйланиб қолдим – дарвоқе, нима учун шу пайтга қадар Зулфия опа ҳақида ҳеч нарса ёзмадим? Яхши ижодни пайқамасанг, қувониб тар ғиб қилмасанг, сенинг тан қидчилигинг қаёққа боради? Шошма, сен Зулфия шеърларини ўқигансан, албатта, лекин уларни уққанмисан, бу шеърлар орқали шоирнинг қандай инсон эканини билиб олганмисан? Очиғини айтганда, ўша декада мен учун Зулфияни ҳам кашф қилиш декадаси бўлди.\nАэропортга қўнишимиз билан қозоқ дўстларимиз бизни қучоқ очиб кутиб олишди – аллақачон Собит Муқанов Ғафур Ғуломни қучоқлаб олиб, унга нималарнидир уқтиряпти. Ғафур ака чуст дўпписини яримта кийиб олиб, Собит оғага соф қозоқ тилида бир нарсалар деяпти. Сочлари оппоқ оқарган, новча бўйли Абдилда Тожибоев ҳассасини сермаб, Миртемирнинг теварагида гирдикапалак. Тавба, мен қозоқ ва ўзбек ёзувчиларининг иноқлиги, ижодий ҳамкорлиги тўғрисида кўп эшитган эдим-у, бунақа самимиятни, бунақа яқинликни кутмаган эдим.\nМен машинага Зулфия опа билан бирга ўтирдим. Бизга Турсунхон Абдураҳмонова деган қозоқ шоираси ҳамроҳ бўлди. Турсунхон бу йил саксон ёшга тўлар экан. Умри узоқ бўлсин, юзга кирсин. Лекин мен бу шоиранинг саксонга кирганини ҳеч тасаввур қилолмайман. У очиқ чеҳрали, хушсуврат, ўта дилбар бир аёл сифатида эсда қолганди. Зулфия опани билар экан, бир зумда қувноқ гурунг бошланди. Турсунхон яхши шеърлар ёзиш билан бирга жуда чиройли қўшиқлар ҳам айтар экан. Манзилга етиб боргунимизча, уч-тўртта ажо йиб ўланни қоралаб ташлади.\nҚозоғистон диёрида кўп учрашувлар бўлди, ҳар учрашувда Зулфиянинг номи алоҳида тилга олинар, ундан шеър ўқиб беришини талаб қилишарди. Қозоқларнинг бизнинг шоирамизга муҳаббати шу қадар чўнг эканки, бир-икки жойда у фавқулодда ўзига хос тарзда намоён бўлди. Сафар давомида биз Кўкчатовга бордик. Бениҳоя гўзал маскан экан. Чиройли қарағайзорлар теварак-атрофга муаттар ҳидлар таратади. Енгил туман ичида элас-элас кўринаётган тоғлар ҳавода муаллақ турганга ўхшайди. Лекин Кўкчатовнинг довруғи тоғлари-ю, ўрмонларида эмас, кўлларида экан. Бир вилоятнинг ўзида катта-кичик саксонта кўл. Сувлари тиниқ, бамисоли кўзгуга ўхшайди. Унда соҳилдаги дарахтлар ҳам, тип-тиниқ осмон ҳам акс этиб, ўзгача жозиба касб этган. Айниқса, Ойнакўлнинг гўзаллиги ҳар қандай таърифдан юқори. Қирғоққа яқинроқ жойда сув ичидан каттагина қоятош чиқиб турипти. Бу тош дарҳол сув париларини эслатди – бунақа гўзал кўлда, кўлдан-да гўзал сув парилари, бўлса не ажаб. Энг қизиқ воқеа бироз кейин – тушлик вақтида рўй берди. Тушлик шеърхонликка, шеърхонлик қўшиққа уланиб кетди. Гурунг авжи қизиб турган бир пайтда қозоқ шоирларидан бири туриб, Зулфияга бағишлаган шеърини ўқиб берди. Унда шоир бояги таърифи кетган Ойнакўлни Зулфияга тортиқ қилган эди. Гарчи бу совға рамзий бўлса-да, Ойнакўлни кўтариб кетишнинг иложи бўлмаса-да, ҳаммамизни жуда хурсанд қилди.\nБир-икки кундан кейин Балхашга бордик. Кундузги учрашувлардан кейин бироз дам олиб, оқшомги адабий кечага жўнашимиз керак эди. Бирдан Зулфия опа ғойиб бўлиб қолдилар. У кишининг қаерда эканини ҳеч ким билмайди. Мезбонларимиз эса мийиғларида сирли кулиб, «хавотир олманглар, келиб қоладилар» деб бизни тинчитган бўлишди. Дар ҳақиқат, қоронғи тушганда Зулфия опа кириб келдилар – у кишининг ёнида чипта қопга ўралган узун нарса кўтариб олган учта одам бор эди. Маълум бўлишича, улар Балхаш балиқчилари экан. Зулфия опа билан учрашувга кўпдан бери муштоқ эканлар. Шоиранинг Балхашга келишини эшитиб, шоиранинг ўзи билан гаплашиб, уни денгизга ўхшаган улкан кўл бўйига олиб кетишипти. Шеърхонлик бўлипти. Қўшиқлар куйлашипти. Балиқхўрлик қилишипти. Хуллас, тўйиб дийдорлашипти. Балиқчилар кўп машаққатлар чекиб, шоирага совға қилиш учун икки метр келадиган осетра балиғини ушлаб қўйишган экан. Бояги чиптага ўралган узун нарса осетра балиғи экан. Билмадим, кейин балиқ нима бўлди – Тошкентга олиб келишдими ё ўша ерда қолиб кетдими? Лекин бунинг аҳамияти йўқ эди. Муҳими, қозоқ меҳнаткашлари шоирага бўлган ҳурмат-эҳтиромини ифодалашнинг ғоят инсоний ва оригинал йўлини топишган эди.\nЎшанда қозоқ дўстларимизнинг Зулфияга муносабатини кўриб хижолат тортиб кетдим – шоиранинг довруғи шунчалик бўлса-ю, танқидчилар у томонга бир қиё боқмаса?\nКейин Ўзбекистонда ҳам Зулфиянинг ижодий кечаларида кўп қатнашдим. Яйпанда, Попда, Мар ғилонда, Тошкентда. Қўқондаги бир учрашув ҳам ғоятда мароқли бўлган эди. Қўқонликлар шоирага сиёҳдон совға қилишди. «Бу Нодирабегимнинг сиёҳдони. Нодирабегим сизга қаламини ҳам мерос қолдирган. Сиз Нодираи давронсиз. Нодира айтолмай кетган қўшиқлар сизнинг қаламингиздан тўкилсин», дея лутф қилишди. Зулфия опанинг довруғи бутун жаҳон бўйлаб таралган эди. Қайсин Қулиев, Давид Куғултинов, Мустай Карим каби улкан санъаткорлар унинг яқин дўсти эди. У халқаро «Нилуфар» ва Неру номидаги мукофотларнинг соҳибаси бўлганди. Лекин мукофоту унвонлар орасида битта унвон бор эдики, бу билан Зулфия опа алоҳида мағрурланарди. У Ўзбекистон халқ шоираси эди. Шунинг учун бўлса керак, «Бахтим шулки, ўзбекнинг Зулфиясиман» дея хитоб қилганди. Мен, албатта, Зулфия опа ҳақида ёздим, унинг тўғрисида бир адабий портрет яратдим, янги шеърий китобларига тақриз ёздим, мақолаларда унинг тўғрисида мулоҳазалар юритдим. Лекин айтмоғим керакки, менинг ёзганларим бу улкан шоиранинг ижоди олдида урвоғ ҳам бўлолмайди. Мен унинг нафосатини, гўзаллигини, фикрий бойлигини кўнгилдагидек, ўша шеъриятга муносиб тарзда очиб беролган эмасман. Мана ҳозир ҳам ёзяпман-у, лекин қаламим эски ўрганиб қолган маддоҳлик йўлига тойиб кетаётганини сезиб турибман. Нечундир менинг тасвиримда Зулфия опа фаришта мисол бўлиб чиқяпти. Ҳолбуки, у инсон эди ва ҳар қандай инсон ҳаёт йўлида дуч келадиган ҳамма синовлар, машаққатлар, изтироблар унинг ҳам бошига тушган эди. Кўпгина шеър ларида Зулфия опа ўзининг «кемтик бахти» ҳақида гапиради. Умрининг сўнгида ёзган «Хотирам синиқлари» достонида эса ўша машаққатлар тўғрисида бениҳоя мардоналик билан ёзади. Бу асар теранлиги ва мардонаворлиги билан менга Анна Ахматованинг «Марсия» («Реквием») деган асарини эслатади.\nШоиранинг шеърлари ҳақида, уларнинг латофати, инсоний жозибаси, теранлиги тўғрисида жуда кўп гапириш мумкин. Лекин мен бугун бош қа бир саволга жавоб излаяпман – Зулфияни одамларга ардоқли қилган, адабиётимизнинг ёрқин юлдузларидан бирига айлантирган, ХХ асрнинг буюк аёллари қаторига қўшган асосий омил нима? Менимча, бу унинг эътиқоди, жуда юксак маънавий ва ахлоқий фазилатлари, дили билан тилининг бирлиги, шеърларида мадҳ этган инсонийлик, вафо, садоқат ва диёнат деган нарсаларга ўзи ҳаётда оғишмай амал қилганида. Истеъдод улуғ неъмат, лекин истеъдоднинг ўзи билан иш битмайди, шекилли. Минг афсуски, бизда айрим истеъдодли шоирлар ва шоиралар бор, бироқ улар ўзларининг истеъдодларига берилиб кетадилар-у, шунга яраша инсон сифатида ҳам улуғ бўлиш кераклигини унутиб юборадилар. Бунақа одамнинг ижоди бирон-бир тайинли қимматга ёхуд салмоққа эга бўлолмаслиги ўз-ўзидан аён. Зулфия опанинг ибрати шундан далолат берадики, ҳар қандай истеъдоднинг ёнига инсоний фазилатлар қўшилсагина, ижод муайян салмоқ касб этади. Бунга эса бутун умр бўйи давом этадиган машаққатли меҳнат билан, астойдил жон куйдириш билан эришилади. Зулфиянинг оилавий ҳаёти, муҳаббати тарихи кўпчиликка яхши маълум. Зулфия шоир Ҳамид Олимжонни севиб, у билан 1935 йилда турмуш қурди. Бироқ орадан тўққиз йил ўтгач, ногаҳоний фалокат туфайли иккита фарзанд билан эридан бева қолди. Кейин эса умрининг охиригача Зулфия Ҳамид Олимжонга муҳаббатини боши устига қўйиб, авайлаб, асраб, гард юқтирмай олиб ўтди. Баъзан Зулфия тўғрисида икки болани отасиз катта қилди, дейишади. Менингча, бу унчалик тўғри эмас, чунки Ҳамид Олимжон руҳан ўз хонадонини бирон кун ҳам тарк этган эмас. Деворлардаги сувратлардан Ҳамид Олимжон йирик-йирик кўзлари билан муттасил Зулфияга, фарзандларига қараб, уларнинг ҳолидан хабар олиб турарди, жавондаги китоб лардан унинг салобатли овози эшитилиб турарди. Отанинг руҳи тирик бўлса, у оиланинг ҳамма ишларида, шу жумладан, болалар тарбиясида ҳам иштирок этаверар экан.\nЗулфия – атоқли шоира, йирик давлат арбоби, жамоат ишларида фаолият кўрсатади, эл назаридаги инсон. Лекин у биринчи навбатда аёл, аёл бўлганда ҳам ўзбек аёли эди. У аёл сифатида муайян бурчга эга эди, Ҳамид Олимжондан эрта айрилган фарзандларини ўстириб, одам қилиб етиштирмоқ керак эди. Бу эса – эҳ-ҳе, дунёдаги энг қийин, энг машаққатли ишлардан бири. Қизиғи шуки, сиз фарзандларингизни моддий неъматларга кўмиб юборишингиз мумкин. Улар яхши кийиниши, еб-ичиши, шуҳратингиз шуъласида гердайиб юришлари мумкин. Лекин буларнинг ҳеч қайсиси фарзанднинг қобил бўлиб чиқмоғи учун етарли бўлмаслиги мумкин. Нима учундир у наркоман, безори, бузуқ, ўжар, ўғри бўлиб чиқиши ҳеч гап эмас. Зулфия опа 30 ёшида бева қолган эди – у 30 яшар аёлга аталган бу дунёнинг жами ҳузур-ҳаловатидан, лаззатидан кечди, қалбининг бутун қўрини фарзандларига бағишлади. Бунинг оқибатида қизи Ҳулкар олима бўлди, нафақага чиққунига қадар дорилфунунда дарс берди, Ойбек домлага муносиб келин бўлди, ўғли Омон эса – мана, қирқ йилдирки, Олий Мажлисда ишлайди. У бу ерга оддий корректор бўлиб ишга кирган эди, кейин маслаҳатчи бўлди, бўлим мудири даражасига кўтарилди, ҳозир эса Олий Мажлиснинг депутати, хизмат кўрсатган ҳуқуқшунос. Энг қизиғи шуки, мен Ҳулкарни ҳам, Омонбекни ҳам қирқ йилдан бери биламан, лекин ҳали уларнинг бирон марта калондимоғлик қилганини, бурни кўтарилганини, бошқаларни менсимай қўйганини кўрган эмасман. Бинобарин, Зулфия опа ўзининг оналик бурчини ҳам жуда ўринлатиб адо этди – жамият учун яхши фазилатларга эга бўлган икки ажойиб инсонни тарбиялаб етказиб берди.\nЗулфия опа ўзбек шеъриятида ўзига хос бир мактаб яратган эди. Унинг шогирдлари кўп эди. Булардан айримлари – Ойдинхон, Қутлибека ва бошқалар бугун Зулфия опанинг чироғини сўндирмасликка ҳаракат қилиб, самарали ижод қилмоқда. Шоира шо-гирдлари билан бирга гўзал бир шеърият чаманини яратиб кетди. Хўш, бугун бу бўстон қай аҳволда? Унинг ҳолидан огоҳ бўлиб, парваришига қараб турган шеършунослар, шеърпарастлар борми?\nАлбатта, бугунги шеърият ўз ҳолига ташлаб қўйилган десак ҳақиқатдан узоқ бўларди. Забардаст шоирлар бор, уларнинг танланган асарлари, янги тўпламлари чиқиб турипти. Шу билан бирга шоир Эркин Воҳидов айтган «даҳо шеърлар» яратилмаяпти. Шеъриятда борган сари майдалашиш ҳолати содир бўляпти. Айрим шоирлар ўзи билган нарсаларни ёзиш ўрнига сунъий гапларни тўқиб чиқаради, ясама гапларни гапиради. Баъзилар ҳали йигирмага тўлар-тўлмас «куйдим-пишдим»га ўтишади, «о, дастингдан дод дунё» деб ҳайқиради, баъзилар «чархнинг мен кўрмаган дарду балоси қолдиму?» деган саволларга кўмиб ташлайди, яна баъзилар чиллага кирган мулладек, шеърда чилъёсунлар ўқишади. Баъзан шоирлар изланиш қиламан деб шунақа кўчаларга кириб қолишяптики, ёқа ушламай иложинг йўқ. Яқинда бир шоирнинг шеърини телевизорда таҳлил қилишди. Унинг ёри бетоб экан. Узоқдан ўртоғи кўринипти– у қизнинг аҳволи ҳақида хабар олиб келипти. У етиб келгунча, шоир хавотир ичида кутиб турипти. У келиб, «отанг вафот этди» дебди. Шоир хурсанд бўлиб кетипти (ёри ўлмаганига бўлса керак -да). Асарни мақтаган туппа-тузук шоирлар худди ана шу жойни «ички дунёни очишдаги янги кашфиёт» деб тақдим этишди. Кашфиёт ўлсин шунақа бўладиган бўлса! Бунақа гаплар шеър-да чинакам шеърият, нафосат ўрнига, саҳнада кўрсатиладиган ясама ўйинлар, сунъий қилиқлар кўпайиб кетаётганини кўрсатмайдими? Оқ қоғознинг тили, забони йўқ – нимани ёзсангиз чидай беради, аммо истеъдоднинг истеъдодлиги шундаки, у нимани ёзишни билишдан ташқари, нимани ёзмаслик кераклигини ҳам яхши билиши керак.\nМайли, бу гапларни қўяйлик. Сиз ҳамма шогирдларингизга бутун жону жаҳонингизни бахш этган эдингиз, ўзбек шеъриятининг зулфиялари ўнлаб ва балки ундан ҳам кўпроқ бўлишини истардингиз. Аммо наилож – беш қўл баравар эмас экан, шогирдлар ҳам панд берар экан. Уларнинг нобакорлиги, хиёнати, вафосизлиги – устознинг ҳаёти давомида кечирадиган жабру жафолари ичида энг аламлиси, юракда битмас чандиқ қолдирадиган зарба бўлар экан. Эсингиздами, қайси бир йили қайси бир вилоятга бориб, кундузи пахта териб, оқшомлари ҳовли деворига таппи ёпиб юрган бир қизни топиб келган эдингиз. Афсуски, у ишончингизни оқламади, Сизга муносиб шогирд бўлолмади…\nҲа, истеъдод дегани бу фақат маҳорат эмас, балки тил ва дилнинг бирлиги ҳам экан. Шеърий маҳорат сиздагига ўхшаб юксак ахлоқий-маънавий принципларга таянгандагина ижод бутун халқ ардоқлайдиган, кўп замонлар мобайнида унутилмайдиган қадриятга айланар экан.\nБугун тонгда руҳи покингиз билан яна бир марта гурунглашдим, Зулфия опа. Ва яна бир карра амин бўлдимки, ўзбек адабиёти ХХ асрда ҳар қанча зиддиятли, машаққатли ва мураккаб йўлни босиб ўтган бўлмасин, унда бир қатор том маънодаги ижодкорлар етишиб чиқди. Бугунги истиқлол кунларида уларнинг ижодлари янги қирралари билан намоён бўлмоқда. Шу порлоқ юлдузлар ичида сиз ҳам олдинги қаторлардасиз, Зулфия опа!\nСизни жуда соғиндим!\nЎзбекистон адабиёти ва санъати» газетасининг 2002 йил 10-сонидан олинди.\n← Аввалги Аввалги Пўлат Зоҳидов. Кун туғардин кун ботарға сўзи етган зот\nКейинги → Кейинги: Нурбой Абдулҳаким. Фурқат истилочини мақтаганмиди?


08:38 / 10.02.2017\nАҚШнинг энг кекса аёли Адель Данлап 114 ёшида вафот этди, деб маълум қилди Fox News телеканали.\nДанлап энг кекса америкалик аёл номига бор-йўғи бир неча ойгина эгалик қилди. Бу фахрли ва улуғ ном ўтган йил июлида 113 ёшли Голди Микелсон вафот этганда унга ўтганди. Статистикачиларнинг маълумотларига кўра, энди АҚШнинг энг кекса аёлига Пенсильвания штатида яшовчи Делфин Гибсон айланди.\nТелеканалнинг таъкидлашича, Данлап 1902 йил 12 декабрда Ньюаркда (Нью-Жерси штати) дунёга келган. Бироқ унинг ўзи ёшини "кичрайтириб" кўрсатган. У ўз ҳаётида иккита жаҳон уруши, Буюк тушкунлик ва бошқа кўплаб воқеаларнинг гувоҳи бўлган, 20 нафар президентнинг бошқарувини бошидан кечирган.\nАдель ўзининг узоқ умр кўриши сирини билмаслигини айтиб келган. Онахон турмушга чиққунча мактабда дарс берган, бироқ турмушга чиққач бутун вужудини оила ва 3 фарзанд тарбиясига бағишлаган. Данлап ўзининг марҳум турмуш ўртоғидан 54 йил кўпроқ яшаган.\nАҚШнинг энг кекса аёли


Ўзбекистон 10:54 / 18.10.2021 9455\n2022 йил 1 июлгача 7та метро бекатида транспорт ўтиш боғламалари қурилади. Улар: Беруний, Чорсу, Пахтакор, Олмазор, Туркистон, Қўйлиқ бозори, Чилонзор метро бекатлари.\n2022 йил 1 октябргача Тошкент шаҳрига кириб келувчи йўловчи транспортлар учун 6та метро бекати (Туркистон, Юнусобод, Чилонзор ва ерусти ҳалқа линиясининг 3-, 4- ва 5-бекати) атрофида автотураргоҳлар ташкил этилади.\n2022 йил 1 январдан қуйидаги маълумот ва хизматларни ўз ичига олувчи мобил илова ишга туширилади: метрополитен йўналишлари (уларнинг қурилиши бўйича маълумотлар); бекатлар (улар атрофида жойлашган объектлар ва жамоат транспорти йўналишлари); поездлар ҳаракати жадвали; электрон тўлов.\n2022 йил 1 апрелгача ерусти ҳалқа метро бекати йўналишида йўловчилар учун бепул WI-FI тизими билан боғлаш ва ерости метро бекатларида мобил алоқа операторлари хизматларидан фойдаланиш имкониятлари яратилади.\n12:00 / 05.12.2021 6539\n23:17 / 05.12.2021 1460\n22:21 / 05.12.2021 2498


Акс-садо: «Чаласаводлик – иллат» - zarnews.uz\n«Зарафшон» газетасининг 2019 йил 21 февраль сонида ушбу сарлавҳа остидаги мақолани ўқиб, ўзимнинг айрим фикр-мулоҳазаларим ва таклифларимни газетхонлар билан ўртоқлашиш истаги пайдо бўлди. Аввало, муаллиф долзарб муаммони кенг жамоатчилик эътиборига ҳавола этганлигини таъкидлаш керак. Саводхонликни таъминлаш фақат таълим-тарбия даргоҳлари – боғча, мактаб, олий ўқув юртларининггина вазифаси эмас, бутун жамиятнинг, оила, корхона, ташкилот, муассасаларнинг ҳам бурчи деб ўйлайман. Албатта, бу таълим даргоҳларининг етакчилик ролини инкор этмайди.\nАввало, ёш авлодга таълим-тарбия бериш учун ўқитувчи-мураббийнинг ўзи ҳар томонлама етук бўлиши, касб маҳорати, билимини ошириш устида мунтазам ишлаши керак.\nПедагогик йўналишдаги олий ўқув юртлари мактаб билан узвий алоқани йўлга қўйишлари лозим. Олий ўқув юрти ўзининг битирувчиси мактабга ишга келгандан кейин ҳам унинг фаолиятини кузатиб борсин.\nОлий ўқув юрти ҳамма фанлардан эмас, бир ёки икки фан бўйича ўқитувчи тайёрлашга ихтисослашсин. Масалан, илгари чет тили ёки рус тили ўқитувчилари тайёрлайдиган институтлар бўларди. Ўқитувчининг ўша ихтисоси бўйича малака ошириши ёки қайта тайёрланишини ҳам шу даргоҳда ташкил этиш мақсадга мувофиқ. Шунда олий ўқув юрти билан мактаб алоқаси мустаҳкамланади.\nДиректор жамоадаги энг фидойи, билимдон, ҳақгўй раҳбар бўлиши, ўқитувчи меҳнатига тўғри баҳо берадиган инсон бўлиши керак. Мактаб директорини мактаб ишига боғлиқ бўлмаган даҳмазалардан халос қилиш керак. Кўп ҳолларда ана шу муаммолар туфайли ушбу лавозимга муносиб ўқитувчи директорликдан қочади. Оқибатда унинг ўрнини номуносиб киши эгаллайди.\nМактабда, корхона, муассаса, ташкилотларда иш юритувчи ва ҳужжатлар билан ишловчи ходимлар ўртасида бир йилда икки марта диктант ёзишни ташкил этиш ҳам саводхонликни оширишга ёрдам беради.\nЖамиятда чаласаводликнинг илдиз отишида айрим оммавий ахборот воситалари – даврий нашрлар, радио, телевидение эшиттиришлари ва кўрсатувларида ўзбек тили қоидаларига риоя этилмаётгани ҳам сабаб бўлмоқда.\nШу ўринда ихтисослиги, йўналишидан қатъи назар олий ўқув юртларида ўзбек тилини ўқитиш ва уни битирув давлат имтиҳонига киритиш вақти келганини айтиб ўтиш керак. Негаки, ўзбек тили гуманитар йўналишда мутахассис тайёрлайдиган олий ўқув юртларидан бошқа билим даргоҳларида иккинчи даражали фанга айланиб қолгандай назаримда. Фақат бошланғич курсларда умумий тарзда ўқитиш билан чекланишади.\nОна тилимиз софлиги, гўзаллиги, тўғри ўқилиши, ёзилиши, талаффуз қилиниши касб-коримиз қанақалигидан қатъий назар барчамизнинг бурчимизга айланиши керак.\n“Районо”, “отдел”, “садик” пайариқчасига ўзбекчами?\nИмло хатоликларга бой китоблар ёш авлодни саводсиз қилмайдими?\nИмло ҳамда жой номларига оид хатолар бўйича масъуллар огоҳлантирилди


ОДАМ ИММУНТАНҚИСЛИГИ ВИPУСИНИНГ СИЛ PИВОЖЛАНИШИГА ТАЪСИPИ - AmuNews.uz - энг сўнгги янгиликлар\nОдам иммунтанқислиги вируси (ОИВ) ҳужайра иммунитетини сезиларли даражада пасайтиради. Бу ўз навбатида организмда сил касаллиги ривожланиши учун шароит яратади. Ҳозирги даврда икки хил инфекцияни юқтирган беморларнинг 70 фоизи Саҳрои Кабирнинг жанубий қисмида жойлашган Африка давлатларида яшайди. Ушбу давлатлар аҳолиси ўртасида ҳар йили ОИВ билан зарарланган беморлар ўртасида силнинг фаол (очиқ) турининг кўпайиш эҳтимоли иммунитетнинг сусайишига қараб 5-15 фоизга ошмоқда.\nСилга чалинган бемор иммунитети паст одам билан мулоқот қилса, бундай кишилар касалликни тез юқтириб олишади. Шунингдек, уларда силнинг фаол (очиқ) тури жуда тез ривожланади. Одам иммунтанқислиги вируси билан яшовчи инсонлар ўртасида ўлим кўрсаткичи юқорилигининг сабаби уларда сил касаллигини даволаш, тиббий хизматнинг пастлигидир. Бундай беморлар бошқа сабаблар туфайли ҳам ҳаётдан кўз юмишади. Яъни, улар орасида ўлим кўрсаткичининг юқори бўлишига рифампицин билан биргаликда ўтказиладиган қисқа муддатли кимётерапия ҳам сабаб бўлади. Тиббиёт ходимлари назорати остида ўтказиладиган (15 фоиз) ва уларнинг назоратисиз (43 фоиз) рифампицин билан ўтказиладиган ушбу қисқа муддатли кимётерапия муолажаларининг тўлиқ ўтказилишига бемор дош бера олса, ОИВ билан яшовчи шахсларда силнинг қайталаниши кам учрайди.\nАнтиретровирус (APB) дори воситалари ОИВ ва ОИТСга қарши (одам иммунтанқислиги синдроми) кенг қўлланилмоқда. Чунки бу дори воситалари организмнинг ўзига хос иммун реакцияларининг меъёрда кечишини таъминлайди. Бу эса ўз навбатида силнинг яширин туридан фаол (очиқ) турига ўтиб кетиш хавфини камайтиради. Яна шуни алоҳида таъкидлаб ўтиш жоизки, АPВ дори воситалари ва силга қарши препаратларни биргаликда қўллаш ОИВни ҳамда унинг оқибатида юзага келувчи ўлим кўрсаткичларини пасайтиради. Сўнгги йилларда республикамизда одам иммунтанқислиги вируси билан яшовчилар сони бир оз кўпайганлиги сабабли улар орасида сил билан зарарланиш хавфи кучайди. Марказий Осиё республикаларида, шу жумладан, Ўзбекистонда ҳам ғарб мамлакатларига нисбатан ОИВ эпидемияси ва ОИТС нисбатан кам учрайди. Аммо кўрсаткичлар паст бўлса-да, учраб туриши кишида хавотир уйғотади. Pеспублика ОИТСга қарши кураш Маркази маълумотларига кўра 10 фоиз ОИВ билан яшовчи шахслар сил билан зарарланган бўлишади.\nБу ҳолат ўз навбатида республикада ОИВ ва сил эпидемиясининг икки карра хавфини оширади. Ҳозирги кунда ОИВ гиёҳвандлар орасида асосан инъекция орқали ва маблағ эвазига интим хизмат кўрсатувчи аёллар (жинсий йўл билан) фаолияти сабабли тарқалмоқда. Айниқса, қамоқхоналарда озодликдан маҳрум этилган шахслар орасида юқорида таъкидланган инфекцияларнинг тарқалиш хавфи кўпроқ. Сабаби у ерларда оила муҳитидек сифатли ва турли-туман озиқ-овқат маҳсулотларини истеъмол қилишнинг иложи йўқлиги ва санитария-гигиена шароитларининг етишмаслиги, шунингдек, ақлий зўриқиш сабабли ҳам силнинг ривожланишига замин яратилади.\nЖаҳон соғликни сақлаш ташкилоти маълумотларига кўра сил ва ОИВнинг олдини олиш бўйича қатъий чора-тадбирлар кўрилмас экан, ушбу инфекциялар хавфи яқин ўн йилда янада ошади. Шу сабабли «Саломатлик» лойиҳасида сил ва ОИВ ҳамда ОИТСнинг олдини олиш бўйича мақсадли чоралар амалга татбиқ этилмоқда. 1993 йилда Жаҳон соғликни сақлаш ташкилоти сил ва ОИВ эпидемиясининг кўпайишини эътиборга олиб, бу инфекциялар янада кенг тарқалмаслиги учун махсус жамғарма тузди. Бу жамғарма "ОИТС, сил ва безгакка қарши "Глобал жамғарма” деб аталади. Айниқса, силнинг олдини олиш учун ДОТС (шифокор назорати остида қисқа муддатли кимётерапия билан даволаниш) стратегияси жаҳонда кенг қўлланилмоқда.\nЖаҳон соғликни сақлаш ташкилоти тахминларига кўра, 2015 йилда ДОТС дастурининг самарали қўлланилиши боис, ОИВ билан зарарланган шахслар туфайли сил кўпайишининг олди олинади.\nфтизиатрия бўлими мудираси.\n(Фото - http://img.uz)


Ўзбекистонда 31 май куни қандай об-ҳаво кутилаётгани маълум қилинди - Zamin.uz\n15:50 / 30.05.2021\nЎзбекистонда 31 май куни қандай об-ҳаво кутилаётгани маълум қилинди\n«Ўзгидромет» 31 май, душанба куни кузатиладиган об-ҳаво маълумотини эълон қилди.\nТошкент шаҳрида ҳаво бироз булутли бўлади, ёғингарчилик кутилмайди. Шамол шарқдан 3-8 метр/секунд тезликда эсади. Ҳарорат кечаси 20-22 даража илиқ, кундузи 37-39 даража иссиқ бўлади.\nҚорақалпоғистон Республикаси ҳамда Хоразм вилоятида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 метр/секунд тезликда эсади, баъзи жойларда 15-20 метр/секундгача кучайиши мумкин. Ҳарорат кечаси 22-27 даража илиқ, кундузи 37-42 даража иссиқ бўлади.\nБухоро ва Навоий вилоятларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 метр/секунд тезликда эсади, баъзи жойларда 15-20 метр/секундгача кучайиши мумкин. Ҳарорат кечаси 20-25 даража илиқ, кундузи 37-42 даража иссиқ бўлади.\nТошкент, Самарқанд, Жиззах, Сирдарё вилоятларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 метр/секунд тезликда эсади, баъзи жойларда 15-20 метр/секундгача кучайиши мумкин. Ҳарорат кечаси 17-22 даража илиқ, кундузи 34-39 даража иссиқ бўлади.\nҚашқадарё ва Сурхондарё вилоятларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 метр/секунд тезликда эсади, баъзи жойларда 15-20 метр/секундгача кучайиши мумкин. Ҳарорат кечаси 19-24 даража илиқ, кундузи 37-42 даража иссиқ бўлади.\nАндижон, Наманган, Фарғона вилоятларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 метр/секунд тезликда эсади, баъзи жойларда 15-20 метр/секундгача кучайиши мумкин. Ҳарорат кечаси 17-22 даража илиқ, кундузи 33-38 даража иссиқ бўлади.\nРеспубликанинг тоғли ҳудудларида ҳаво бироз булутли бўлади, баъзи жойларда ўзгариб туради, куннинг иккинчи ярмида баъзи жойларда қисқа муддатли ёмғир ёғиши, момақалдироқ бўлиши мумкин. Шамол шарқдан 7-12 метр/секунд тезликда эсади, баъзи жойларда 15-20 метр/секундгача кучайиши мумкин. Ҳарорат кечаси 10-15 даража, кундузи 23-28 даража илиқ бўлади. “Замин” янгиликларини “Twitter”да кузатиб боринг\nЯнгиликлар » Ўзбекистон » Ўзбекистонда 31 май куни қандай об-ҳаво кутилаётгани маълум қилинди


Бугун оқшоми. Амалдорларнинг «ҳар бир килоси учун» 500 минг сўм, 4 та машина савдосини вақтинча тўхтатган «UzAuto Motors», дунёда тарқалаётган ноодатий касаллик - Bugun.uz\nБугун оқшоми. Амалдорларнинг «ҳар бир килоси учун» 500 минг сўм, 4 та машина савдосини вақтинча тўхтатган «UzAuto Motors», дунёда тарқалаётган ноодатий касаллик\n21:00 | 20-12-2021\n«UzAuto Motors» бу сафар етказиб беришни кечиктирамиз, деб ўтирмади. Компания энди февралгача 4 та машина — «Nexia», «Spark», «Cobalt», «Lacetti»ни сотмайди.\nНаманганликларга ўзини Венециядагидек ҳис қилишга имконият яратиб берилди. Энди шаҳарда қайиқ бўлса бас, лекин «UzAuto Motors» машиналари турганда, бунга ҳожат ҳам йўқ.\nНаманган шаҳрида 20 декабрь куни кучли ёғингарчилик сабаб кўчаларни сув босди. Таъкидланишича, Наманган шаҳрида 10 миллиметр оралиқда ёғиб ўтган ёмғир шаҳарнинг айрим кўчаларида сув босиш ҳолатларини келтириб чиқарди.\nЭнди бу шаҳарга қайиқ бўлса бас, аммо у ерда юрган машиналарнинг ундан фарқи йўқ — иккиси ҳам темир.\nЎзбекистонга 21–22 декабрда совуқ ҳаво кириб келиши мумкин. Бу сафар Кавказ ҳудудларидан.\n«Ўзгидромет» Кавказ ҳудудларидан совуқ ҳаво кириб келиши ва жойларда кучли ёғингарчилик кузатилиши мумкинлигини маълум қилди. Шунингдек, республиканинг деярли барча вилоятида кучли шамол кузатилиши мумкин. 21 декабрь куни Қорақалпоғистон, Хоразм, Бухоро, Навоий вилоятларида ва республиканинг чўл ҳудудларида чанг бўрон ва ғуборлар кузатилиш эҳтимоли бор.\nКолумнистимиз Ҳабибулло Мўйдинов ушбу тизим ишга тушса, қандай ҳолат бўлишини тасаввур қилиб кўрди.\nҚорақалпоғистонда 110 минг ҳонадонни «свет» билан таъминлайдиган шамол электр станцияси қурилади;\n«Янги Ўзбекистон» боғига бепул автобус қатнови йўлга қўйилди. Республикадаги энг катта Янги йил арчаси ўша ерда жойлашган;\nОрол денгизининг қуриган тубида 500 минг гектарлик ўрмонзор яратилади;\nЎқиш тавсия этилади: Фельетон. PhD олиб юртга қайтган Олимжон ҳикояси.\nДунёда совуққа юқори сезувчанлик билан касалланганлар сони ортиб боряпти.\nМосква шаҳар клиник шифохонасининг Аллергология ва иммунология маркази мутахассиси Наталья Мальцеванинг сўзларига кўра, ушбу касаллик билан боғлиқ ўсиш кўрсаткичи нафақат Россия, балки бутун дунёда, хусусан, Африкада ҳам қайд этилмоқда.\nКасалликнинг энг кўп учрайдиган аломати пуфакчалар кўринишидаги тошмалар ҳисобланади. Хасталик оғир шаклга ўтганда эса беморда ангиоотек (ўткир ривожланадиган, одатда, оғриқсиз, қичимасиз ва нисбатан тез ўтадиган тери, шиллиқ пардалар ёки тери ости тўқималарининг қон томирлари ўтказувчанлигининг ошиши) кузатилади. Ҳаёт учун хавфли босқичда эса нафас олиш тизими зарарланади.


Бола тарбиясидаги 4 босқич\nБу вақт оралиғида болага ҳаракатчанлик, ҳаётга бўлган қизиқиш ва меҳр-муҳаббат нималиги катталар мисолида ўргатилади. Таъқиқ ва жазонинг ўрнига уни чалғитган маъқул. Болага қўл кўтарилишининг ягона сабаби бор — чунки гўдак катталарга жавоб қайтаролмайди! Агар фарзандингиз бирор нохуш иш билан шуғулланаётган бўлса, юзингизда қўрқинчли ифода намоён қилиб, “Вой” каби ваҳимани билдирувчи сўзларни айтинг. Уришиб, бақиргандан кўра бу иш кўпроқ фойда беради. Болага бу даврда босим берсангиз, бутун умрга ҳаётга бўлган қизиқишини сўндириб қўйишингиз мумкин.\n10 ёшдан кейин фарзандингиз билан оилавий муҳим масалалардан маслаҳатлашишни бошланг. Мустақил фикрлаши ва ҳаракат қилишини рағбатлантиринг. Агар унинг бирор иши ёқмаса, таъқиқламай, қилган ишининг ёқимсиз оқибати ҳақида сўзланг. Фарзандингизга ишонинг, унинг ҳар бир қадамини назорат қилинг, аммо ўзи билиб иш қилишига ҳам шароит яратинг. Акс ҳолда, бола ўзига бўлган ишончини ёъқотади. Дўстлари билан яқиндан танишишни унутманг.


«Ўзгидромет» Тошкентда ҳаво ифлосланиши кўрсаткичлари ҳақида маълумот берди\nФото: shutterstock.com/ Lukas Bischoff\n«Ўзгидромет» Тошкент шаҳри ҳавоси кўрсаткичлари, атмосфера ҳавоси ифлосланиши тўғрисида маълумот эълон қилди.\nҚайд этилишича, республикада атмосфера ҳавосининг зарарли моддалар билан ифлосланиши устидан кузатувлар 25 та шаҳарда 63 стационар пунктда олиб борилади. Кузатув нуқталаридан олинган маълумотлар республика бўйича умуман атмосфера ҳавосининг ўртача ифлосланиш даражаси тўғрисида хулоса қилишга имкон беради.\nТошкент шаҳрида атмосфера ҳавоси кузатувлари шаҳарнинг 8 та туманида жойлашган 13 та кузатув пунктида амалга оширилади. Шаҳар хусусиятларини эътиборга олиб ҳаво ифлосланиши тўғрисида маълумотга эга бўлиш мақсадида бу пунктлар турли функционал зоналарда, яъни тураржой, саноат, автомобиль йўллари олдида жойлашган.\nҲаводаги асосий ифлослантирувчи моддалар — чанг, углерод оксиди, азот диоксиди, олтингугурт диоксиди ва аммиакдир. Уларнинг ўртача йиллик концентрациялари айрим ойларда рухсат этилган меъёрлардан ортиб кетади.\nАтмосфера ҳавоси ифлосланиш даражасининг интеграл кўрсаткичи — бу атмосферанинг ифлосланиш индексидир (АИИ). У энг кўп миқдорда мавжуд бўлган 5 та модда бўйича ҳисобланади. Атмосферанинг ифлосланиш индекси кузатувлар олиб борилаётган муайян аҳоли пунктларидаги атмосфера ҳавосининг ифлосланиш даражасини баҳолаш учун қулай санитар-гигиеник кўрсаткич ҳисобланади.\n20 йил ичида Тошкент шаҳри учун ифлосланиш даражаси ўзгаришлари кўриб чиқилсак, 1990 йилларга нисбатан охирги 10 йил ичида умуман олганда Тошкент бўйича ифлосланиш даражаси пасайгани кўринади.\n1992 йилдан 2018 йилгача бўлган даврда Тошкент шаҳрида Тошкент шаҳрида атмосфера ҳавоси ифлосланиши динамикаси (АИИ)\nАИИ — атмосферанинг ифлосланиш индексидир. Агар атмосферанинг 5 та модда билан умумий ифлосланиш индекси 14 дан ошса, ҳавонинг ифлосланиш даражаси жуда юқори, агар 14>ИЗА>7 бўлса — юқори, 7>ИЗА>5 бўлса — ошган, ИЗА <5 бўлса — паст ҳисобланади.\nТошкент шаҳрида атмосфера ҳавосининг ифлосланиш даражаси стационар ва кўчма манбалардан ажралиб чиқадиган зарарли моддалар миқдорига боғлиқ. Ҳавога зарарли моддалар чиқарадиган асосий манбалар автотранспорт, саноат корхоналари, қозонхоналар, металлургия корхоналаридир.\nСтационар пунктлар жойлашган Тошкент шаҳрининг Юнусобод туманида азот диоксиди, углерод оксиди, Яшнобод туманида чанг, углерод оксиди, азот оксиди, Мирзо Улуғбек туманида кўпроқ чанг, азот ва углерод диоксидлари, Чилонзорда азот диоксиди, Миробод туманида фенол, азот диоксиди, Сергелида формалдегид ва азот диоксиди бир марталик максимал миқдори рухсат этилган меъёрлардан юқорилиги қайд этилади.\nАтмосферада зарарли моддаларнинг тўпланишида шунингдек табиий-иқлимий шароитларнинг (тез-тез кузатиб туриладиган инверсия жараёнлари, атмосферадаги шамолсизлик) ва табиий хусусиятларнинг (қуруқ иқлим, гилли тупроқ ва бош.) ҳам ўрни бор.


“ЧИҚИНДИ УЧУН ТЎЛОВДАН БУНЧА ҚАРЗИМ БЎЛИШИ МУМКИН ЭМАС...” - Истеъмолчилар ҳуқуқларини ҳимоя қилиш Агентлиги\n“ЧИҚИНДИ УЧУН ТЎЛОВДАН БУНЧА ҚАРЗИМ БЎЛИШИ МУМКИН ЭМАС…”\nСАҲИФА ЭКСПЕРТИ: Сирожиддин АМИНОВ, Истеъмолчилар ҳуқуқларини ҳимоя қилиш агентлигининг Қашқадарё вилоят ҳудудий тузилмаси масъул ходими\nМенга Қарши шаҳарда фаолият олиб бораётган “Эко-транс” МЧЖ (чиқиндини тозалаш корхонаси) томонидан асоссиз 616 000 сўм қарздорлик чиқариб бердилар. Мазкур муаммо бўйича “Эко-транс” МЧЖга мурожаат қилдим. Аммо натижа бўлмади. Чиқинди тозалаш корхонасидан бунча сўммадаги қарздорлигим бўлиши мумкин эмас. Бунга чора кўришингиз ва ушбу масала бўйича амалий ёрдам беришингизни сўрайман.\nН.Мейлиев, Қашқадарё вилояти Қарши шаҳри, Истиқлол МФЙ\n— Коммунал соҳаларда ўз вақтида тўловларни амалга ошириш истеъмолчилар ҳамда корхоналар ўртасида турли хил тушунмовчиликлар келиб чиқишининг олдини олади. Шунингдек, айрим ҳолларда истеъмолчи ҳақ бўлса-да, хизмат кўрсатувчи идоралар томонидан англашилмовчиликларга йўл қўйилади.\nҚарши шаҳрида истиқомат қилувчи истеъмолчининг йўллаган мурожаати бўйича агентликнинг Қашқадарё вилояти ҳудудий тузилмаси “Эко транс” масъулияти чекланган жамияти билан ҳамкорликда ўрганиш ишларини олиб борди.\nЎрганиш натижаларига кўра, “Эко транс” МЧЖ ходимлари томонидан йўл қўйилган техник носозликлар туфайли мазкур ҳолат юзага келгани аниқланди. Яъни фуқаро 616 000 сўм қарз эмас, 173 000 сўм қарздор эканлиги аниқланди.\nИстеъмолчига қўйилган асоссиз қарздорлик бартараф этилиб, 443 000 сўм истеъмолчига қайтариб берилди.\n“ҲУДУДИЙ ЭЛЕКТР ТАРМОҚЛАРИ МУАММОНИ ҲАЛ ҚИЛМАСДАН МЕНДАН ПУЛ ТАЛАБ ҚИЛЯПТИ”\n“Яшаш манзилимда электр тармоғида онамдан мерос қолган уйда абонент рақами ўзгармаган ва мен ҳозирда ўша рақамга тўлайман. Ҳисоблагич бўйича қарздорлигим йўқ. Лекин ҳудудий электр тармоқлари томонидан менга негадир янги ҳисоб-рақам очиб, асоссиз равишда 500.000 сўм қарздорлик чиқаришмоқда. Бир неча маротаба мурожаат қилсам-да, ҳудудий электр тармоқлари масаламни ҳал қилмасдан асоссиз қарздорлик тўловини талаб қилишмоқда. Бунга чора кўришингиз ва ушбу масала бўйича амалий ёрдам беришингизни сўрайман.\nР.Боймуродов, Қашқадарё вилояти,\nЯккабоғ тумани Наврўз МФЙ\n— Ўзбекистон Республикаси Монополияга қарши курашиш қўмитаси Қашқадарё вилояти ҳудудий бошқармасига келиб тушган мурожаат бўйича “Қашқадарё ҳудудий электр тармоқлари” АЖнинг мутахассислари билан ҳамкорликда ўрганиб чиқилди. Ҳақиқатан ҳам Наврўз МФЙда яшовчи фуқаро Р.Б. томонидан хонадонида фойдаланилган электр энергиясидан ортиқча тўлов талаб қилинган. Р.Б.нинг хонадонида истеъмол қилинган электр энергияси учун 500.000 сўм эмас, балки 48.000 сўмни ташкил этган. Натижада 452.000 сўм маблағи истеъмолчига қайта ҳисоб қилинди.\nCategory: Янгиликлар 18.03.2021


13:44 / 31.03.2019 | Munojat | 1178\nАссалом алайкум! (Алҳамдулиллаҳ намоз ўқийман Аллоҳ буюрган ишларни қўлимдан келганча адо этишга ҳаракат қиламан). Мени кўпдан бери бир савол қийнайди. Бир неча ой аввал хусусий клиникада бир шифокор ҳузурида бўлдим. Уни хожиота дейишар экан ёши катта, бошига дўппи кийган отахон. Хонасига кирганимда деворда пулдан қилинган пирамида расми осиғлиқ турган эди мен бундан ҳайратландим. У юрак уришини эшитиб кўриш уёқда турсин ҳатто юзимга ҳам деярли қарамади. Қўлига кичкина дастак учига ўрнатилган пружинага ўхшаш асбобни олди, у матоҳ ўзидан ўзи айланишни бошлади. Кейин иккинчи қўли билан ғалати ҳаракатлар қилди, чап томонга қараб нимадирларни пичирлади (ҳудди ким биландир гаплашаётгандек). Сўнг қандай касалликлар борлигини айтди, лекин бошқаларникидақа тўлиқ айтмади қисқа қилишга ҳаракат қилди, тезроқ тугатишга шошилди. Мен бундан жуда қаттиқ шубҳаландим. Айтингчи, 1)шундай бўлиши мумкинми? Шу тўғрими? Агар нотўғри бўлса унга ишонувчи одамларни қандай бу йўлдан қайтарсам бўлади яни нима дейишим керак? Биз шу туфайли шифо топяпмизку деб қолишлари аниқ. Саволим узун бўлиб кетгани учун узур сўрайман. Жавобингизни телеграм тармоғигаям жойлаштиришингизни илтимос қилардим. Жавобингиз учун олдиндан раҳмат.\n- Ва алайкум ассалом! Бу каби жин билан алоқа қилувчилар чиқаверади. Охири бориб дажжол чиқади. Бу каби жинкашларга ихлос қилувчилар дажжол чиқиб “Мен худоман” деганида “Биз сен бандаларингмиз” деб орқасидан эргашиб кетаверади. Валлоҳу аълам!\nЁзган дориси учун фирма пул бериши\nўт-қоп (ёки ўт пуфак) тўғрисида


«Малика» савдо мажмуаси ҳали сотилмаган — Молия вазирлиги — Sof.uz\nЖАҲОН 354,104,603 281,442,288 5,619,924\n«Малика» савдо мажмуаси ҳали сотилмаган — Молия вазирлиги\n20.12 22:59 76 Ўзбекистон\nМолия вазирлиги «Малика» бозори 125 млрд сўмга сотилгани ҳақида хабарларни рад этди. Тарқатилган маълумотларда сотилган ва сотилиши режалаштирилган объектлар битта жадвалда кетиб қолгани, аммо «Малика» савдо мажмуаси ҳали сотилмагани маълум қилинди.\nИжтимоий тармоқларда Тошкентда жойлашган «Малика» бозори 125 млрд сўмга сотилгани ҳақида хабарлар тарқалди. Молия вазирлиги матбуот хизмати «Газета.uz»га ушбу хабарларнинг нотўғри эканини маълум қилди.\n«Бу маълумот ичида сотилган ва сотилиши режалаштирилган объектлар битта жадвалда кетиб қолганини маълум қиламиз. Шу борада „Малика“ савдо мажмуаси ҳали сотилмаганлигини маълум қилмоқчимиз. Тушунмовчилик учун узр сўраймиз» — дейилади вазирлик изоҳида.\nҚайд этилишича, ушбу жадвалда 2021 йил якунига қадар сотилиши режалаштирилган давлат активлари келтирилган. Бундан ташқари, вазирлик изоҳида жадвалда келтирилган объектларнинг ҳеч бири ҳали сотилмаганлиги маълум қилинди. Шунингдек, ушбу ҳолат бўйича тўғри ифода этилган жадвал тақдим этилди.